text:
APAY daytoy a panagtrabaho iti kasta unay?
Nalabit, nasaludsodmo metten dayta iti bagim kalpasan ti makautoy a nagmalem a pannangged.
Wen met ngamin. Maitutop ngata nga agpayso ti panangigubet la unay ti bagi iti trabaho? Ania, aya, ti gamgamentayo iti panagtrabahotayo?
Kunaem la ketdi a para iti masakbayan ti binangonmo a pagtaengan. Wenno pamilia.
Tapno didanto mapadasan ti rigat a nagpasaran…
Tapno saandakanto a sidiren nga awan man laeng ti inaramidmo a mangakkal kadakuada iti rigat…
Tapno agbalindanto a naragsak iti masanguanan…
Tapno dayawendakanto iti naaramidam…
Ken adu pay a “tapno…”
Nainkalintegan unay ti panagtrabaho ti tunggal maysa. Narigat dayta agdaldalikepkep lattan iti agmalem. Narigat dayta agur-uray laeng iti manabtuog a grasia a kunada.
Iti panagtrabaho, maakem ti paset itoy a biag. Maipakita a kabaelan nga akmen dagiti obligasion iti pamilia/pagtaengan.
Saan a maibaga a sedsed ti kalsada. Ken itta ti gimong.
Mawatwat pay ti bagi, rikna ken panunot iti pannakilangen iti pada a tao. Iti panagtrabaho, makaam-ammo kadagiti nadumaduma nga indibidual. Itoy a wagas, makasakdotayo kadagiti adal a mabalin nga ad-adda pay a makatulong kadatayo iti panagdaliasattayo itoy a biag.
Kuna ngarud ti daniw a Desiderata: adda istoria ti tunggal maysa. A daytoy nga istoria, pagsarmingan ken pamuonan iti yaannayas ti panagbiag.
Iti kaadda ti trabaho, mabalin a maliklikan ti nakana nga stress wenno pannakaburibor. Saan a sumken daytay panunot a kasanon ti binangon a pamilia no awan ti panggedan? Kasanon ti masakbayan dagiti ubbing?
Malag-anan ti rikna no adda nakananama a panggedan. Ad-addan no buyogan daytoy ti kabadang itoy a biag. Ammona ti agsalimetmet ken mangipateg kadagiti nagbannogan.
Iti sabali a bangir, makapa-stress met ti panagtrabaho. Dayta no saan nga ipatpateg ti trabaho—daytay adayo iti inar-arapaap a panggedan. Ibuntok payen ti di panagkakatunosan kadagiti kakadua kangrunaan ti boss iti opisina.
No kastoy met laeng, pammagbaga dagiti eksperto, panawanen ti trabaho. Agsapul iti sabali. Banag a di kas karina. Nagrigat itan ti agsapul iti panggedan aglalo no pagpannuray ti nalpas nga adal.
Ngem no la ketdi dika napili, adu ti mabalin a panggedan. Aglalo la ngaruden iti away. No ammom a gamuluen ti daga, ay, sigurado a mabiagnaka. Ken agbiagka a nanam-ay.
Uray no dagadagaka nga inaldaw, mabalin a mapagturposmo dagiti annakmo. Awan ngatan ti kaaspingna a rag-o dayta.
Nupay kasta, saan latta a maliklikan ti panagsaludsod iti udina. Kalpasan ti panamagbalin nga aldaw dagiti rabii, ania itan? Adda ngata pay makuna a kaarrubam?
Adda nasagangtayo iti social media maipanggep iti oras (time) ti tunggal maysa kadatayo. Padapadatayo a nasagutan iti 24 nga oras iti kada aldaw. Kayatna a sawen, agpapada ti gundaway a ngumato ti kasasaad iti gimong a pagtigtignayantayo.
Isu kano a kasta la unayen ti panagtrabahotayo para kadaytay nasged a tarigagay nga umalut-ot iti rigat. Saantayo payen a makapaglilinnangen a nasayaat kadagiti makuna a kaarrubatayo. Wenno kakabsattayo iti imatang ti Apo.
Maysanmaysa, makumikom iti trabahona. Adu payen dagiti obligasion iti komunidad a malibtawan. Kangrunaanna, Kenkuana.
Pagangayanna, sumnek ket sumnek ti liday iti barukong.
Wen, mabalin a maitallapawtayo ti pamilia iti panangigubet ti bagi iti trabaho. Mabalin a maragpat ti inar-arapaap a nam-ay. Ngem kalpasanna, kasano ti relasiontayo kadagiti adda iti aglawlawtayo?
Quality time. Napateg iti panagbiagtayo.
Kastoy man ti nasagangtayo: Mailatang ti duapulo a tawen iti panagad-adaltayo. Pakakumikoman dayta. Arigna saantayo a masango ti makipulapol kadagiti kabaddungalan.
Apaman a makastrektayo iti panggedan, no palugodan ti salun-at, agtalinaed ditan agingga iti panagretiro. Innem a pulo agingga iti innem a pulo ket lima ti tawentayton. Iti kaunday ti panawen a panagtrabaho, addda ngata pay nabati a panawen iti bukodtayo a bagbagi?
Nanamen ti bunga ti nagbannogan iti nabatbati a panawen iti rabaw ti daga? Kasano no arigna di payen makaruar iti pagtaengan?
Isu nga isursuro dagiti eksperto nga utoben ti bagi iti kaadda iti trabaho. Naragsaktayo kadi pay laeng? Ta no saan, nasaysayaat laengen nga agikkat (kas nasaon) tapno di madegdegan ti babantot ti bagi a mabalin a pakaalaan pay iti an-annayen. Mangsapul iti sabali. Nasaysayaat no ‘tay bagbagitayo ti boss-tayo.
Apay? Bukodtay’ ti oras. Maliwliwa iti aramid a pagirayan ti rikna. Ken nawayatay latta a makipulapol kadagiti kaarubatayo. Mapairut ti langenlangen. Awan stress a kumidag.
Ta awanen ti kaskenan iti panagtrabahotayo no di ti ragsak a marikna. Awan mamaay ti dakkel a sueldo no saan a kaim-immuan dagiti kadua iti panggedan. Naim-imbag nga amang ‘tay mariknam ti ayat dagiti kakadua nupay nababbaba ti sueldo.
Iti panagtrabaho, nasken ngarud ti pannakabalanse ti amin. Kitaen nga adda mabati para iti bagi. Adtoy ti nanumo a daniw, Maikatlo a Gunggona iti Saniata Prize idi 2014:
Makikinkinnamatak
Makikinnamatak a kanayon, daytay pannakikinnamat a diak agtaray
Daytay pannakikinnamat a diak kasapulan ti nalawa a paraangan wenno espasio
A pangtingitingan iti andur, iti alibtak, iti paspas; wen, ‘tay pannakikinnamat
A kasla addada agballa nga aso iti likudan, malikudan, wenno agbuangger a kabalio—
Sidadaan a mangkittab, mangkugtar wenno mangdungpar kaniak;
Wenno pannakikinnamat a di masultipan tapno agrubuat a pumegges
Nga agngudo iti naituding a linia a mapalpalakpakan;
Ngem daytoy a pannakikinnamat, addaanak ketdi iti bukod a paraangan, iti bukod a kasalisal
‘Tay siak laeng ti makaammo, ‘tay bukodko ti amin: siak ti makilumba, siak ti kalaban,
Siak ti gunggona, siak ti pangrugian, siak ti pagnguduan…
Daytoy a pannakikinnamatko, saan a siak ti aglak-am iti gunggona iti panangabakko
Ngem siak ti aglak-am iti uyaw, iti pannakatagibassit, iti pannakaabakko.
Ngem saan a diak makikinnamat.
Ta iti panagsarimadengko, ammok nga adda maputed a dalan, adda pannakayaw-awan
Dagiti sumarunonto kadagiti tugotko a mabalin nga iti apagkanito maabbongan, abbongan
Dagiti ruot ken lanut, wenno pagluniten ti tapok, ti tudo wenno ti layus.
(Wenno ti bukodko a wagas a makilumba?)
Makikinnamatak latta, wen, iti angin, iti danum, iti anniniwanko, iti panagbutbutengko–
Awan sarday dayta iti tunggal pitik agingga a kakinkinnamatko payen ti bukodko nga anges,
Ti bukodko a biag, ti bukodko a masakbayan
A siak met laeng ti gunggona, ti pangrugian, ti diak ammo a pagnguduan…
Ti diak ammo a kaano a panagsardeng.
Ngem saan a diak makikinnamat
Iti ima ti pagorasan, iti itattawwek ti dumteng-pumanaw a kanito,
Iti panagtayab itan ti masakbayan—a kasla ketdin nagpasugnod, kayatna ‘tay pumaitangatang
A di magaw-at wenno makisinnutil nga agpagaw-at
Ket masapul a masapul daytoy a pannakikinnamat a mangsarak, mangtiliw kenkuana.
Ngem daytoy a pannakikinnamat, kunaek manen,
Addaanak iti bukod a paraangan, iti bukod kasalisal,
A siak laeng ti makaammo—ngem saan daytoy a binabagtit a pannakilumba;
Ketdi daytoy ‘tay lumba a pangsapulak iti naganko, iti pudpudno a naganko
Ken pudpudno a nakaibaonak ditoy, wenno no apay nga addaak ditoy
Kas rinet laeng iti sibubukel nga uniberso.
Ngarud, makikinnamatak latta iti bukodko nga anges, iti bukodko a kabibiag…
Iti diak bukod a biag, iti diak a bukod a lubong —a nupay diak kabukbukodan, ammok
Pasetak daytoy a lubong, addaak kadaytoy a lubong kas maysa kadagiti makilumlumba
A mangbukbukel iti ay-ayam a mamagtayyek kadaytoy a lubong
Tapno magun-odna ti kinalubongna…
Wen, kasapulan unay a makikinnamatak a mangsarak, mangtiliw kadagiti sungbat
Dagiti burburtia a mangpaspasged iti gagarko a dumanon iti ungto ti bullalayaw…
Ta iti pannakikinnamatko, saanak a mabati, saanak a nangan lattan iti tapok
Ken saanak lattan a basta limmabas iti daytoy a lubong— ketdi, maysa a mannakilumba
A nangtunton, nangbirok iti pudpudno a kaimudingan wenno kaikarianna.
Makikinkinamattayo amin itoy a biag. Adda bukodtayo a lumba, wen. Ket ti kaskenan, masarakantayo, madanontayo ti pudpudno a kinataotayo. #


c: text/html

text:
Ti Tarakenmo ken Sika
TI TARAKENMO KEN SIKA
TI aso ti kadawyan a matartaraken nga ayup iti pagtaengan. Kaaduanna pay a mairugi a mataraken dagiti uken wenno babassit pay laeng nga aso. Manmano dagiti mangyawid iti nataengan wenno dakkelen nga aso.
Makaay-ayo nga ay-ayamen dagiti babassit pay nga aso. Nupay kasta, saan a maliklikan ti panagkagatkagatda wenno aglalaok dagiti ngetngetenda a bambanag. Kasla paglinglingayan dagiti uken daytoy nga aramidda.
Mabalin ketdi a sanayen dagiti uken tapno maisardeng daytoy nga aramidda.
Maysa kadagiti kasamayan a wagas a pangyaw-awan dagiti uken iti panagkagatkagatda ti panangwatwat kadagitoy. Kasapulan ti panagersisio iti panagdakkel ken salun-at dagiti aso. Kasla met ubbing dagiti uken a no matuokanda, mamalbaliw ti templadada ket paan-anawada.
No ipasiar ken ipagnapagna dagiti aso, maiturong iti positibo a banag ti imetda nga enerhia.
Napateg pay ti kaadda ti abalbalay dagiti aso no addada iti uneg ti balay. Maibilang kadagitoy dagiti bola, tulang, wenno tali. Nasken a takuaten dagiti abalbalay a pagaayat dagiti taraken nga aso tapno maiturong ti atensionda kadagitoy imbes nga agdadaelda.
No mangrugin nga agtubo dagiti ngipen dagiti uken, allukoyen ida nga mangkagatkagat iti abalbalayda a saan ketdi a ti ima ti amoda wenno dagiti nagduduma nga alikamen iti uneg ti balay.
Masapul ti adu anga anus ken panawen iti panangsursuro kadagiti uken tapno saanda nga agkagatkagat iti nagduduma a bambanag. Iti pay laeng damo, saan a ipapaayat dagiti ima wenno ramay a kagatkagatenda.
No rugian ti uken ti agkagatkagat, iparikna a biddut daytoy nga ar-aramidenna. Panawan ketdi wenno saan nga ikaskaso. No kastoy ti aramiden, inaig ti uken a saan a kayat daytoy nga aramidna.
Malaksid ti panagay-ayam ti uken nga agkagatkagat, kumagat pay dagiti aso no adda kabuteng wenno adda saanda kayat a maaramid kadakuada. Tapno maliklikan daytoy a galad ti aso, isinged ti aso kadagiti nagduduma a tattao ken padas. Mabalin a mabuteng wenno mapakigtotan ti aso kadagiti estranghero, ubbing, sabali nga aso ken dadduma nga ayup. Daytoy iti rason a yamo ti uken kadagitoy.—O

robotstxt: allowed

filter: keep


text:
Baden-Württemberg
Ti Baden-Württemberg (Panangibalikas nga Aleman: [ˈbaːdn̩ ˈvʏɐ̯təmˌbɛɐ̯k]) ket maysa kadagiti 16 nga estado ti Alemania. Ti Baden-Württemberg ket mabirukan idiay abagatan a laud a paset ti pagilian idiay daya ti Akin ngato a Rin, ken isu timaiaktlo a kadakkelan kadagiti sangapulo ket innem nga estado ti Alemania babaen ti kalawa ti daga ken populasion, nga adda ti kalawa iti 35,742 kuadrado kilometro (13,800 sq mi) ken 10.7 a riwriw nga agtataeng.[4] Ti kapitolio ti estado ket ti Stuttgart.
Ti sao a Ländle ("bassit a daga iti lokal a dialekto) ket sagpaminsan nga inus-usar a kapada a nagan iti Swabia a paset iti Baden-Württemberg.
Dagiti paammo[urnosen | urnosen ti taudan]
- ^ "Gemeinden in Deutschland nach Fläche, Bevölkerung und Postleitzahl am 30.09.2016". Statistisches Bundesamt (iti Aleman). 2016.
- ^ http://iran.ahk.de/fileadmin/ahk_iran/Event/presentation_of_Baden-Wuerttemberg_08092015.pdf3
- ^ "The State and its people". Baden-Württemberg. Naala idi 18 Disiembre 2016.
- ^ "Ti Estadotayo". Baden-Württemberg. Naala idi 30 Marso 2011.
Dagiti nagibasaran[urnosen | urnosen ti taudan]
- Philip Cooke, Kevin Morgan (1998). Ti Naigungluan nga ekonomia: Dagiti korporasion, dagiti Rehion, ken dagiti Panagpabaro. [Unibersidad ti Oxford a Pagmalditan. p. 84. ISBN 978-0-19-829659-1.
- Panagbalbaliw ti klima idiay Baden-Württemberg: dagiti kinapudno – dagiti pagbanagan – dagiti perspektibo / LUBW; Baden-Württemberg, Ministerium für Umwelt, Naturschutz und Verkehr. [Iti kimmadduaan iti Karlsruhe nga Instituto iti Teknolohia (KIT), Instituto para iti Panagsukisok ti Meteorolohia ken Klima; Süddeutsches Klimabüro. Transl.: InTra eG Fachübersetzergenossenschaft], Stuttgart: Baden-Württemberg Ministro ti Enbironmento, Pagiluganan a Konserbasion ti Katutubo ti Karlsruhe: LUBW, 2010.
Dagiti akinruar a silpo[urnosen | urnosen ti taudan]
Midia a mainaig iti Baden-Württemberg iti Wikimedia Commons


text:
VIGAN CITY – Iti maikadua a gundaway, natakaw dagiti piesa ti lugan nga adda iti compound ti Department of Environment and Natural Resources ditoy.
Inreport ni Administrative Officer Milagros Tactay a natakaw ti dua a piesa ti service vehicle ti opisina nga adda iti uneg ti compound ti opisinada
Nadiskobre ti panagtakaw idi makita ti drayber dagiti agkaiwara a tornilio iti asideg ti nasao a lugan ket idi agsukimat, naduktalanna nga awanen ti radiator ken cylinder head daytoy.
Saan a maar-aramat ti lugan ta natakaw ti bateriana idi Pebrero daytoy a tawen.
Awan pay ti suspetsa iti nasao a panagtakaw.


text:
Madrid, Surigao del Sur
Ti Madrid ket maysa a maika-4 a klase nga ili iti probinsia ti Surigao del Sur iti Filipinas.
Dagiti baranggay[urnosen | urnosen ti taudan]
Ti Madrid ket nabingbingay a politikal kadagiti 14 a barbaranggay.[2]
- Bayogo
- Magsaysay
- Manga
- Panayogon
- Patong Patong
- Quirino
- San Antonio
- San Juan
- San Roque
- San Vicente
- Songkit
- Union
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Surigao del Sur". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 30 Abril 2018.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Surigao del Sur". Datos ti Populasion ti Ili. Dibision ti Panagsukisok ti LWUA. Naala idi 8 Hulio 2014.
Dagiti akinruar a silpo[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
Mapa dagiti Sangalubongan a lokal nga oras, (a mairaman ti DST), manipud idi Enero 2012
Ti sona ti Oras ket maysa a rehion iti Lubong nga addaan ti agpapada a Pagalagadan ti oras para iti kalintegan, komersial ken sosial a pakaipanggepan. Tapno ti maysa a pagorasan ket agnaynayon nga agpadpada iti maysa a paset iti aldaw no agtayyek ti Daga, iti sabsabali a lugar iti Daga ket nasken nga addaan da ti sabsabali a pagorasan. Ti sona ti oras ket naus-usaren iti moderno a panawen tapno ti dua siudad iti agpada a lugar ket addaan da ti agpada nga oras, para iti panglaka ken panakasayaat ti pakitinnarusan.


text:
VIGAN CITY – Kalpasan dagiti barangay officials, sumublat dagiti barangay tanod a maikkan iti insentibo tapno nasaysayaat pay ti ipaayda a serbisio iti lugarda.
Inaprobaran ti Sangguniang Panlungsod ditoy iti sessionda itay Setiembre 25 iti third and final reading ti Ordinance No. 06-25 a mangipaay iti monthly performing benefits kadagiti deserving a barangay tanod kas insentibo iti nasayaat a serbisioda.
Manamnama nga umawat iti P300 incentive allowance wenno performance allowance iti binulan dagiti deserving a barangay tanod. Adda 530 a bilang dagiti tanod iti siudad.
Sagudayen ti ordinansa a mailatangan iti P1,908,000 iti tinawen nga aggapu iti Annual Development Fund ti city government para kadagiti nasayaat ti panagserbida a barangay tanod.
Segun kadagiti proponents ti nasao nga ordinansa, dagiti sumaganad ti kasapulan tapno maikkan ti barangay tanod iti performance allowance: awanan iti nakasaklang a kaso maikontra kenkuana; nagserbi iti saan a nababbaba ngem tallo a bulan, ken awan ti tallo nga aldaw a langanna iti makabulan a panagserbina.
Sakbayna, nangipasa ti konseho ditoy iti ordinansa a mangted iti binulan a monthly allowance kadagiti deserving a barangay officials ditoy siudad.
Kas intuding ti nasao nga ordinansa, maikkan dagiti barangay iti P5,500 a P1,500 ti maited iti kapitan ti barangay idinto a pagbibingayan dagiti barangay kagawad a pakairamanan ti tesorero ken sekretario, ken ti barangay SK president ti P4,000.
Saan a karaman a maikkan iti binulan a performance allowance dagiti opisial ti barangay nga addaan iti kaso administratibo; dagiti di pay nakapagserbi iti puestoda iti barangay iti nakurkurang ngem innem a bulan; dagiti di nakaipaay iti makapnek a serbisio kas intuding ti R.A. 7160; dagiti addaan langan wenno leave of absence iti nasursurok ngem dua nga apagkatlo tunggal bulan; ken dagiti saan a nakaidatag iti binulan a makapnek a report iti nagapuananda iti barangay.
Kas kadagiti barangay officials, adda met mabuangay a monitoring board a mangkita iti performance dagiti deserving a tanod a maidatag iti mayor para iti implementasionna.
Manamnama met ti pannakaidatag ti sabali nga ordinansa a mangted iti umasping nga insentibo kadagiti barangay health workers babaen ti singasing ni Konsehal Felix Aninag.


text:
Kalpasan ti isusuko dagiti soldado a Filipino ken Amerikano iti Bataan, nangrugi ti “Martsa ni Patay”.
Ti “Martsa ni Patay” ti pammaneknek iti kinadangkok dagiti soldado a Hapon kadagiti simmuko a baludda iti gubat.
Iti baet ti kaadu dagiti balud a masaksakit, nasugsugatan ken mabisin, impilit dagiti opisial a Hapones ti pannakaiyalis ti nasurok 75,000 nga Amerikano ken Filipino manipud iti Bataan a maipan kadagiti nadumaduma a kampo a pakaikursonganda.
Daytoy a kinadangkok dagiti soldado a Hapon ti nakaro a nakababalawan unay ti pagilianda ken naibilang a krimen ti gubat dagiti Hapones.
Manipud iti Bataan, nasurok a 95 a kilometro ti pinagna dagiti balud iti sirok ti kapudotan agingga iti Capas, Tarlac. Nagna uray dagiti nasugatan, masaksakit ken naawit dagiti agngangabit.
Rinibu dagiti natay iti makalawas a panagmartsa dagiti balud agingga iti kampo a pakaibaludanda. Dayta ti gapu a nabirngasan daytoy iti “Martsa ni Patay.”
Nakaal-alinggaget ti ipapatay dagiti saan a makabael a soldado a magna iti kangitingitan ti Death March. Nagsagrapda kadagiti pisikal a pannakaabuso kas iti pannakabayoneta dagiti saanen a makabael a magna, pannakakoleta dagiti agsardeng wenno aginana bayat ti panagmartsada, saanda a napakan wenno naikkan iti inumenda idinto a saan a pinagsardeng dagiti Hapones dagiti balud a magna uray iti agmatuon a makaladam ti pudotna.
Adu dagiti matuang lattan iti dalan gapu iti kapsutda ket maduyok lattan dagitoy. Uray dagiti soldado a tumulong a mangbagkat kadakuada, mairamramanda a mabayoneta. Adda pay dagiti report ti panagrames kadagiti babbai a balud ken pannakapaltog dagiti agprotesta wenno sumupring iti bilinda.
Saanto a pulos a maammuan ti bilang dagiti natay a soldado bayat ti panagmartsada manipud Bataan agingga iti concentration camp iti Capas, Tarlac gapu ta awan dagiti rekord a pakakitaan iti kadagupan dagiti biktima. Adda report dagiti soldado a Filipino a naglibas bayat ti panagmartsada ngem awan ti pakaammuan ti bilangda. Ngem mapattapatta a manipud iti 6,000 agingga iti 11,000 dagiti natay iti death march. Iti maysa a report kalpasan iti gubat, 54,000 laengen kadagiti 72,000 a balud ti nakadanon iti kampo a nakaikursonganda. Adda pay report nga adu dagiti natay a balud sumagmamano laeng nga aldaw a simmangpetda iti concentration camp.
Malaksid nga ipalagip daytoy a pagteng ti kinamaingel ken kinatured dagiti soldado a Filipino, maysa daytoy a pammaneknek iti kinapateg ti soberenidad ken wayawaya ti maysa a pagilian. Ti wayawaya a tuodan ti nainkappiaan a panagbiag. Nadur-as ti maysa a pagilian no yuyeng ti wayawaya ken kappia, no awan ti pakariribukanna maipanggep iti seguridad dagiti umilina. Kasunganina ti pagilian a sisasango iti gubat – nariribuk ken agsagsagaba dagiti umili gapu iti pannakaipitda kadagiti agtuptupa a puersa.
Ipalagip pay daytoy a pagteng nga iti nagan ti wayawaya, sangsangkamaysa dagiti Filipino ken Amerikano, iti puso ken rikna, ket madadaanda a makirupak tapno saan nga agballigi dagiti agpanggep a mangrabngis iti wayawaya. Saan a magatadan daytoy a panagmaymaysada. Saan a magatadan ti sakripisioda tapno maispal ti pagilian ken ti sangalubongan iti panangpanggep ti Hapon a mangsakup kadagiti pagilian iti Adayo a Daya ken iti Pasipiko.
Iti sabali a bangir, agdadata nga iparang daytoy a pagteng nga awan ti mamaay ti gubat iti humanidad. Nadangkok ti gubat. Agtungpal laeng a nakakaasi dagiti umili a maipit iti gubat. Awan ti nasayaat a turongen ken ibunga ti nadangkok a gubat.
Agserbi ketdi koma ti Pannakatinnag ti Bataan a kas leksion kadagiti amin nga agtuturay ken umili a mangay-ayat iti kappia tapno saanen a maulit pay ti sabali a gubat a posible a pakaukoman ti lubong.#


text:
Tiaong
Ti Tiáonğ ket maysa a primera klase nga ili iti probinsia ti Quezon iti Filipinas.
Dagiti linaon
Pagsasao[urnosen | urnosen ti taudan]
Dagiti pasasao ti tattao ditoy nga ili, Ilokano, Bikol ken Tagalog.
Dagiti baranggay[urnosen | urnosen ti taudan]
Ti Tiaong ket nabingbingay a politikal iti 31 a barbaranggay.[2]
- Anastacia
- Aquino
- Ayusan I
- Ayusan II
- Behia
- Bukal
- Bula
- Bulakin
- Cabatang
- Cabay
- Del Rosario
- Lagalag
- Lalig
- Lumingon
- Lusacan
- Paiisa
- Palagaran
- Poblacion I
- Poblacion II
- Poblacion III
- Poblacion IV
- Quipot
- San Agustin
- San Isidro
- San Jose
- San Juan
- San Pedro
- Tagbakin
- Talisay
- Tamisian
- San Francisco
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Quezon". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 30 Abril 2018.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Quezon". Datos ti Populasion ti Ili. Dibision ti Panagsukisok ti LWUA. Naala idi 16 Septiembre 2014.
Dagiti akinruar a silpo[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
AGARUP siam a gasut a metro ti kangatona iti lebel ti baybay (above sea level), masarakan ti Tirad Pass, lugar a nakapasagan ti kaubingan ken kamaingelan a Pilipino a heneral a ni Gregorio del Pilar. Masarakan daytoy iti ili ti Gregorio del Pilar, Ilocos Sur. Dati a Concepcion ti nagan daytoy nga upland municipality ti Ilocos Sur ngem nasukatan idi 1955 babaen ti linteg nga impasa daydi Diputado Ricardo Gacula.
Tapno madanonmo ti lugar, agluganka iti pampasahero a dyip manipud iti siudad ti Candon. Agarup dua nga oras a daliasatem ti Karayan Buaya (mamin-13 a daras a ballasiwem) samonto madanon ti sentro ti ili. Manipud ditoy, magmagnaka iti agarup dua manen nga oras a kumalipkip iti bakras ti bantay tapno makitam ti lugar a nakigubatan dagiti katipunero nga idauluan ni 22 ti tawenna a heneral a ni Gregorio del Pilar kontra kadagiti puersa dagiti soldado nga Amerikano idi Disiembre 2, 1899 wenno ag-108 a tawenen ti napalabas.
Ditoy a maimatangan ti rebulto (shrine) ti natured a heneral a nakasakay iti kabalio. Maysa daytoy nga historical park kas indeklara ti National Historical Institute. Nupay adu a rigat ti mapasaran sakbay a mabaddekan ti lugar, paggugusto daytoy a bisitaen dagiti turista, lokal man wenno ganggannaet, ta malaksid a makitada ti rebulto, addaan pay ti lugar iti naisangayan a pul-oy ti angin a kuna dagiti lumugar nga addaan iti napintas nga epekto iti salun-at.
Saan met a baybay-an dagiti lumugar ti asinoman a sangaili nga agessem a manguli iti Tirad Pass. Adda dagiti pinusgan ti lokal a gobierno ti ili a tourist guides (kasla sherpa iti Mt. Everest) a mangkadkadua kadakuada. Kadagiti nadaras a mabannog, adda pito a kubo a malabasan iti dalan a mabalin a paginanaan. Agserserbi pay dagitoy a paglinongan no maranaan ti napigsa a tudo.
Manipud iti shrine, madanon ti sniper’s site (922 a metro above sea level). Ditoy a nagpuesto ti Amerikano a nangpaltog ken nakapatay ken ni Hen. Del Pilar. Insuro daytoy ti nagtraidor a Pilipino a ni Hiluario Galut a segun iti historia, maysa a komersiante manipud iti Candon. No mairana nga awan angep, makita manipud ditoy ti sentro ti ili, ti Siudad ti Candon ken ti simbaan ti Sta. Lucia.
Malaksid ti Tirad Pass, adda pay dagiti sabali a paset ti ili a napintas a pasiaren dagiti abenturoso a turista. No pagdandanagan itan ti posible a pannakadadael ti rice terraces iti Banaue, Ifugao, nakataltalged dagiti natukadtukad a kataltalonan iti del Pilar. Ditoy ti pagmulmulaan dagiti tattao kadagiti taraonda nangruna ti pagay. Kalpasan ti rice season, isublatda met nga imula iti rice terraces ti tabako. Nupay naak-akikid daytoy ngem iti adda iti Banaue ken naipattopattok, nadaeg a kitaen aglalo no apagsingising ti init iti agsapa nga addaka iti kababaan a paset.
Iti met sitio Dannaaw iti Barangay Bussot a masarakan ti Sibol Hot Spring. Aganay maysa nga oras a taraigiden ti karayan ken taltalon manipud iti sentro sakbay a madanon ti lugar. Iti sakaanan ti bantay, agayus ti napudot a danum. Wen, saan laeng a basta napudot ta mabalin a paglingtaan iti itlog ken paglamawan iti manok. Paggugusto met daytoy a pasiaren dagiti turista aglalo dagiti addaan sakit iti kudil. Iti testimonia dagiti agindeg, mapanda laeng agdigos wenno agsapsapo iti danum ti Sibol Hot Spring ket maimbaganen ti sakitda iti kudil kas iti kamanaw ken kurikong. Adda dagiti agkuna a sulfuric ti danum nga aggapu ditoy isu a mapatayna ti mikrobio iti kudil.
Iti ngatuen ti hot spring, masarakan met ti nakakaskasdaaw nga aramid ti nakaparsuaan. Daytoy ti aw-awaganda iti 7 Bowls. Pito a ban-aw a pagtintinnagan ti danum manipud iti baresbes. Adda daytoy iti bakras ti bato a bantay. Kakasla malukong dagitoy a mapmapno iti danum ken pagaayat a pagpipiknikan dagiti taga-del Pilar. Makapabang-ar ti nalamiis a danum daytoy a mabalin a paglalangoyan. Narigat ketdi a danonen dagiti bisita uray ti laeng makinbaba a ban-aw gapu iti kangato ti slope ken kinagalis ti bato a bantay aglalo no panagtutudo.
Masarakan met iti Sitio Ul-olong, Barangay Poblacion Norte ti gamangan wenno lugar a nakaipuestuan dagiti agamang (kamalig) a pakaidulinan dagiti irik nga apit dagiti agindeg. Segun kadagiti lallakay, nagbubukel ti nagkauna nga agamang. Naaramid daytoy iti natidtid a kawayan. Gapu ta serken dagiti dadakkel a bao, pinagbalinda a kuadrado ken nagusarda iti nalagda a kayo a didingna. Ngem kaskasdi a serken ti bao. Ditoy ngarud a napanunotda ti agdama a porma ti agamang, nalawlawa ti ngatuenna (slant) ken addaanen iti nangato nga adigi tapno saan a makalay-at ti bao. Iti agdama, galban ti dadduma nga agamang. Bumasbassit metten ti bilangda gapu ta ilako metten dagiti agindeg kadagiti umuli a taga-patad. Dagiti met dadduma, iyalisdan nga ipaabay iti balayda.
Maysa pay nga ipampannakkel ti ili ti komunal a paggianan dagiti tarakenda a native a baboy iti sitio Burbor, Barangay Tubalina. Ditoy ti ayan ti amin a taraken dagiti bumarangay. Kasano ngarud a malasinmo ti tarakenmo kunam? Awagan iti naganda. Wen, kas pangarigan “Memong” ti nagan ti baboymo, awagam laeng no inka pakanen wenno bisitaen ket presto, umasideg ni “Memong”. Dagiti met dadduma, uray taniktik la ti bote wenno timba, umasidegdan ta isu ti tandaan dagiti amoda.
Ala, talaga nga adu pay laeng dagiti napipintas a lugar ditoy Ilocos Sur nga agtaltalinaed a silelemmeng iti imatang ti lubong ket masapul a maipadamag tapno maam-ammo ken masarakan. Apay a dimo padasen a pasiaren ti ili a Gregorio del Pilar itoy umadanin a panagpiestada inton Disiembre 2. Malaksid a mapasiarmo dagiti nadakamat a disso, sigurado a bussogendaka dagiti agindeg iti tinungbo wenno tay bagas a naluto iti uneg ti kawayan nga ibulonmo iti digo ti nasilian a pinikpikan a manok wenno baboy. Kalpasanna, nanamem ti tapuy nga ipasangoda. Awan ti pagdanagan iti seguridad ta 0% crime rate ti lugar. Uray sadino ti pangibatiam ta gamigammo saan a magaraw. Sige, rugiamon ti agwatwat iti agsapa, kaka, ta addanto pamigsam a kumalay-ay.#


text:
SANTA LUCIA, Ilocos Sur – Bimmassit ti naimula a birhinia a tabako iti daytoy a tawen.
Daytoy ti inreport ni SB Allen Habon iti Santa Lucia, agdama a chairman ti committee on agriculture, itay nabiit.
Kinunana a gapu ta bimmassit ti bilang dagiti mannalon a nagmula iti daytoy a produkto maapektaran met ti bingay ti ili manipud iti excise tax ti tabako wenno ti maaw-awagan iti Republic Act 7171.
Pinasingkedan daytoy ni Cynthia Magallo, agriculturist 1 iti National Tobacco Administration ken municipal coordinator idinto nga innayonna nga agarup 92 nga ektaria ti bimmabaan ti namulaan iti tabako iti daytoy a tawen.
Itay napalabas a tawen 306 nga ektaria ti namulaan ngem iti daytoy a tawen, immabot laengen iti 214 nga ektaria.
Kinuna ni Magallo nga adu ngamin kadagiti dati a mamulmulaan iti tabako ti namulaan ti sabali a produkto kas iti mani ken nateng.


text:
AURELIO S. AGCAOILI
Babantot iti Abagatayo
PEOPLE’S BURDEN. A member of a leftist urban poor group bears a symbolic bamboo cross on his shoulder on which hangs a sign demanding the resignation of the President as he and other activists rally in front of the LTA building in Makati, owned by the family of First Gentleman Jose Miguel Arroyo, as part of their ‘Bwisita Ahensya’ (Pestilential Agencies), a play on the Lenten tradition of visiting churches.
R. Zamora, Inquirer, March 12/08
Ti babantot ti dingnguen iti abagatayo
ket maysa a rakrak a kararag:
isu met la nga isu tapno
ti narba a paripirip ket koma
agbalin a rugi nga awanan grasia:
maysa a nakakaasi a panungpalan daytoy,
henesis ti rapukrapok iti kalsada
a dagiti pader ket siiimatang
iti amin a masaksian
kas iti baro nga agsapa para iti amin,
ti nalawag a bigat nga addaan iti kari
ti lawag a sumarsari iti kasamekan
kadagiti nalidem a bambantay
nga iti pusotayo ditoytay nga idulin,
nga iti kararuatay iti pangilemmengan
ta awanen ti sabali pay.
Saanto a tulangtulangan dagiti abagatayo
kasta met a saanto a natangsit dagiti isip
no di siaayat a mangsirmata no ania
ti naimbag a biag.
Nalakanto a maawatan no
ania ti makaparagsak kadatayo:
dagiti nakaridridam a nasapa nga or-oras
a kaduada ti daton ti linnaaw
iti ngudo dagiti bulong ti ti,
berde tapno maawis ti suerte
ti fung shui iti daytoy a tawen ti bao
ken dagiti bulok, nalabaga
tapno mapadisi ti dakes
kadagiti mangpabpabisin kadatao
iti taraon a naimbag
a maited koma ti kararua ti ili:
ti regta a mangipukkaw iti
"Iringpas dagiti merkader
iti masakbayan a ditay ammo!"
Manen miraentayo ti kinain-inaka ti linnaaw
ken ti diamante a rebolusion a tagtagibienna
iti saklot: ti sirkulona iti awan ressat a sirkulo
ket amin a namnamatayo adda kadagitoy
iti daytoy nakain-inaka a sirkulo
a ditoy agsalatayo
iti unos dagiti agpupungtot nga aldaw ken rabii
dagiti garaw ti makidangdangadang a bagitayo,
kadua dagiti universo dagiti agrebrebelde a pusotayo
datayo a komunidad dagiti agar-arapaap
datayo a komunidad dagiti mannaniw
iti nagan dagiti manangngaasi nga ima
a mangsuksukog iti lutulot
ti anges ti ili, ti lasag dagiti pammateg,
ti paragpag dagiti biagtayo--
amin dagitoy a mamagtugaw kadatayo
tapno intay maimatangan
no ania ti kiddaw ti sellag,
nalabaga ken umap-apuy,
manipud iti lasanglasang a biagtayo--
iti nagan dagiti amin a makasapul iti innapuy
iti nagan dagiti amin a makasapul iti hustisia a kadua ti innapuy
iti nagan dagiti amin a makasapul iti kinapadapada a kadua ti innapuy
iti nagan dagiti agkanta iti himno
ti wayawayatyao a ti lirikona ket napukaw
kadagiti pagbabakalan
Itultuloytayo, itultuloytayo
ti tungtongan kadagiti pugante a balikas
ti ili a nakayanakan: dagiti balikas
a ditoy ket birokentayo ti pudno
manipud iti saka dagiti bato a kaing-ingas ti danum
wenno iti barukong ti danum a kaing-ingas dagiti bato.
Adu dagiti ironia ditoy
ket aminda agtalinaedda: makitagtagiuray
iti tiempo, kas kankanayon, agingga a makikumplotda
iti mamagwaywaya a sasaotayo,
nga iti damo ket dagiti napudno nga ar-arasaastayo
iti amian a makikinnadua kadagiti mangisalsalakan
nga init kadagiti mata.
FLORENTINO B. LORENZANA
Pumaratipit Dagiti Uni Ti Saltek
Philippines recovers 1.8bln dlrs from Marcos
-AFP, Wednesday, March 04, 2009
Farmers shaved their heads in protest
-Phil.Star, Wednesday, March 04, 2009
Papanan koma ti kuarta
a naikapuds no di met laeng iti suli
dagiti manglimlimo a bulsa
wenno ti siket dagiti buakaw a supot
a sitatanggaya a nakanganga nga agur-uray
ti matnag a bunga ti inigges a mangga?
Pumaratipit kunak koma dagiti uni ti saltek,
adda arte kunak koma manen,
ngem daanen dagitoy a drama
kaslan kalakay ti panalteek dagiti tungpa
kadagiti parupa ti diario idi sariugma.
Agay-ayat manen dagiti kamalala
ti manglimlimo a bulsa. Adda manen
bilion nga agar-arimasa.
Maiwarsi dagiti baria ta isu ti babantot
ken ti manakliing nga agaweng a murmuray
ti pusa a nagginudo kadagiti bara
ti dalikan a naynay a maulcer ti maisaang a banga.
Dagiti papel ket makunesda a mailakasa
mailukotlukot kadagiti bulsa
ti abungot a penpen ket maigigir
kadagiti ngaretteb dagiti bao nga agsapul ti rutrot
tapno rumuarto a baro ken naalmidor
a pangliwliwa kadagiti mannala ti chacha
kadagiti komedor.
Iti isu met laeng a damag
makalbon dagiti talon a siuungap
a kas met ti panagkalbo dagiti mannalon ti arapaap.
Saan laeng a ti gurong ti maurotan ti buok
pati pay ketdin ti tuktok
gapu iti gaddil nga itden ti rarasa ti nakem
ta uray ti ulo ket saanen a pakawanen dagiti alimatek.
Saanen nga umanay ti panagpungot ti buok.
Magetteng pay ketdin a kas protesta
ket maiwagayway ti panawen a nasalimuot.
Padaananyo ket aglalanglangto manen
dagiti supot nga agtikrab
manipud ti bussog ti pappapel a nalukot.
Mabatinto latta dagiti pusa nga agammusay ti awan.
Ti panalteek ti saltek ket maisaluketto latta
kadagiti bautek wenno kadagiti sallabawan.
Maurotto aminen a buok uray payen urmot
dagiti amma ti arado ken suyod.
Agmuttalengto amin dagitoy kadagiti saludsod
no sadino ti ayannan dagiti nalukot
nga inna dagiti binting.
Maitungpatungpanto manen iti rupa
ti binilbilion a lunod ngem binting met laeng
dagiti manabtuog kadagiti agkupasen a sabot.
-Tignay Ken Tagainep [http://hanseman.wordpress.com]


text:
BACARRA, Ilocos Norte – Maysa a task force ti binuangay ti polis idinto a nangitanggaya ti gobierno munisipal ditoy iti gunggona para iti madagdagus a pannakaitudo ti akin-utek iti pannakapapatay ti nangabak a mayor ken maysa a konsehal ditoy.
Pinaltogan ti maysa a mapapati a gun for hire da Mayor Philip Velasco ken ni Konsehal Marcelo Abaya bayat ti yaatendarda iti farmers’ festival iti auditorium iti karabian ti Mayo 21 ditoy.
Nasugatan ni Velasco iti tengnged ken baba ti kilikilina idinto a napuntaan ti tian ni Andaya.
Pimmusay dagiti dua bayat ti pannakatamingda iti Ilocos Norte Provincial Hospital iti Laoag City.
Nabigbig ti pimmaltog a ni Marco Cabasag. Positibo iti pulbora ti imana iti paraffin test nga insayangkat ti polis kenkuana.
Kanaig daytoy, ingngato ti task force iti P150,000 ti gunggona nga intanggayana para iti aniaman nga inpormasion para iti pannakatiliw dagiti suspetsa.
Kuna ti polis ditoy a posible a saan a maymaysa ti suspek ket adda dagiti kakaduana a nangisayangkat iti pammapatay.
Kabayatanna, kinuna ni Provincial Regional Director Police Chief Supt. Alfredo Bataoil a maysa a gun for hire ni Cabasag.
“Ipakita ti pannakaiwayat ti pammapatay a trabaho ti natangdanan a pumatay,” kinuna ni Bataoil idinto nga innayonna a mangibaon iti kanayon a seguridad iti pamilia ni Velasco.
Segun iti inisial nga inbestigasion, nakatugaw ni Velasco ken dadduma pay nga opisial iti sanguanan bayat ti Farmers’ Festival iti auditorium idi immasideg ti suspek ket pinaltoganna ni Velasco.
Gapu kadagiti kanalbuong, nagkaribuso dagiti tattao.
Napuntaan ti ima ni provincial board member Shirley Ong iti nayaw-awan a bala. Uppat pay ti nasugatan, da Josefina Bermudez, Analyn Fabillaran, Josefina Galapa ken Ron-ron Lungabon gapu iti karibuso dagiti tattao a nagsipakni gapu kadagiti kanalbuong.
Napapatay ni Cabasag babaen dagiti seguridad ti mayor bayat ti panaglibasna.
Nakarekobre dagiti polis iti cal. 45 ken Nokia 1100 cellphone iti ikut ti suspetsa ket rinugianda a sukimaten dagiti mensahe ken tawag a nailista iti selpon sakbay ti pammapatay.
Ni Velasco ti maikatlo a mayor iti Ilocos Norte a napapatay manipud idi 2004, a pakairamanan da Mayor Rogelio Pambid ti Marcos ken Mayor Eleuterio Mabanag ti Vintar.


text:
VIGAN CITY – Imballaag ti maysa nga agiwarwarnak a nakabase ditoy siudad a saan a pudno ti agwarwaras nga emailna iti internet a dumawdawat iti tulong gapu ta natakawan iti United Kingdom.
Kiniddaw ni Mancielito S. Tacadena kadagiti gagayyemna ti saanda a panamati iti agwarwaras nga emailna nga agpatpatulong a maipaw-itan iti kuarta agsipud ta maysa daytoy a panangallilaw ti maysa nga scammer.
Iti text messagena iti Tawid News, kinuna ni Mancielito S. Tacadena, reporter ti NBN Vigan ken anchor iti maysa a programa iti lokal a cable TV, a manipud pay idi Agosto 20, saannan a ma-access ti emailna agsipud ta sinerreken ti maysa nga scammer.
Nakalanad iti email nga adda ni Tacadena iti United Kingdom ngem natakaw ti bagna, agraman passport ken kuartana ket agpatpatulong kadagiti gagayyemna a paw-itanda iti kuarta tapno makaawid.
Kas nailanad iti email, inkari ni Tacadena a bayadanna ti maipatulod a tulong kenkuana apaman a makaawid.
Daytoy ti maikadua a gundaway a naaramat ti nagan ti maysa a mannurat a pangallilaw babaen ti email iti internet.
Iti napalabas, naserrek met ti maysa nga scammer ti email ni Amado I. Yoro, mannurat nga agnaeden iti Hawaii, ket babaen ti email daytoy, napatulodan iti surat dagiti am-ammo ken gagayyem ni Yoro a nagkiddawanna iti tulong kadakuada agsipud ta natakawan iti UK.
Sumagmamano a gagayyem ni Yoro ti namati iti surat ket nangipatulodda iti tulongda a kuarta iti maysa nga account. Saandan a napasubli pay ti kuarta.
Kinuna ni Tacadena a nangiwayaten kadagiti addang tapno malapdan ti pannakabiktima dagiti am-ammo ken gagayyemna a mabalin a napatulodan iti surat nga agdawdawat iti kuarta.#
Kameng ti media, nastrek ti scammer ti emailna
VIGAN CITY – Imballaag ti maysa nga agiwarwarnak a nakabase ditoy siudad a saan a pudno ti agwarwaras nga emailna iti internet a dumawdawat iti tulong gapu ta natakawan iti United Kingdom.


text:
Ania dagiti taraon nga addaan protina?
Dagiti taraon a nabaknang iti protina isu ti karne kas iti karne ti baka, baboy, manok; ikan kas iti bangus, tilapia ken dadduma pay a kita ti lames. Nabaknang met iti protina dagiti nagango a bukbukel kas iti balatong, ubong, kardis, patani, Baguio beans, ken dadduma pay a nagango a bukbukel.
3. Vitamins ken Minerals (glow foods). Taraon a kasapulan tapno mailisitayo iti sakit ken inpeksion gapu ta papigsaenda ti resistensia ti bagitayo; nalinis a kudil, nasin-aw a mata, nasalun-at a ngipen ken gugot; ken natibker a tultulang ken kuko.
Ania met dagiti taraon nga addaan iti bitamina ken mineral?
Nadumaduma a berde ken amarilio a natnateng ken amin a prutas ti kangrunaan a pakaalaan iti bitamina ken mineral. Kasta met a maala ti mineral kadagiti batbato (shells) a maala iti baybay ken karayan. Maala pay ti mineral kadagiti naipagango nga ikan kas iti daing a munamon, bilis, ipon, aramang, ken dadduma pay.
Ngem saan laeng a dagitoy a sustansia ti kasapulan ti bagi tapno agtalinaed a nasalun-at, kumadre.
Ken saan laeng a mineral wenno bitamina ti maalatayo kadagiti nateng ken prutas. Kasapulan met ti bagitayo dagiti urat wenno sagursor (fibers) nga adda kadagiti nateng ken prutas nga ipaunegtayo. Agbalin dagitoy fibers a kas sagad a mangdalus iti pagnaan ti taraon a kanentayo iti kasta naannayas ti panagtrabahoda a mangsusop kadagiti sustansia nga awit dagiti taraon nga ipaunegtayo.
Ngem saanna a kayat a sawen a no ipapaunegmo amin dagitoy sursurotemon ti nasayaat a nutrision. Masapul a balanse a nutrision ti surotem tapno naan-anay ti kinasalun-at ti kaamaam, kumadre.
No adu ti ipapaunegmo a carbohydrates ngem bassit ti protina ken bitamina/mineral, saan a balanse a nutrition dayta. Wenno adu unay ti protina wenno bitamina, madi met. Balanse latta koma.
Ken masapul met a nasayaat ti pannakaisagana dagiti taraon.
Kas iti nateng ken prutas, buguam nga umuna ida sakbaymo nga iwaen wenno natngen tapno di tumayab dagiti sustansiada.
Ta ilutom a bagas, dimo ramasen unay ken maminsan laeng nga arasawem tapno di maibelleng ti bitamina nga adda kenkuana. Saluadmo iti sakit a beri-beri ti bitamina nga awit dayta bagas. Ket no ramasramasem no arasawem, inbellengmon dayta kalasagmo iti sakit.
Babayen, kumadre. Sapay koma ta nakaibatiak iti bassit a pagpampanunotam para iti nutrision ti kaamaam. #


text:
Tuesday, November 25, 2014
REPAIR TI PASILIDAD TI DepED DISTRICT OFFICE, IGANNUAT TI FPTA
Cabugao, Ilocos Sur – Maar-aramid ita ti pannakapapintas ti Storeroom ti Cabugao DepED District a masarakan iti Compound ti Cabugao South Central School, Brgy. Bonifacio, Cabugao, Ilocos Sur babaen iti pannakasemento/palitada/pannakapinta ti dibision/uneg ti nasao a pasdek, pannakainstolar ti lababo, pannakaipan ti tiles iti basar ken iti pannakaaramid ti bobedana.
Daytoy a gannuat ket idadauluan ni Cabugao Federation PTA President Armando Azcueta babaen iti panangilungalong dagiti kameng ti Cabugao Federated Parent-Teacher Association (FPTA).
Ti nadakamat nga Storeroom ket imatonan ni Mr. Edison Solatre, District Property Custodian ti Cabugao DepED District Office. # (Web In-Action)
Posted by Bayan ng Cabugao, Ilocos Sur at 9:35 AM
Subscribe to: Post Comments (Atom)


text:
SANTA LUCIA, Ilocos Sur. Tallo a mangisursuro iti sekundaria ti natakawan iti kuarta itay nabiit iti uneg mismo ti pagadalanda idiay Barangay Sabuanan itoy nga ili.
Natakaw ken ni Jovita Herana, residente iti Barangay Sabuanan ti P2,900 ken P300 a sensilio a naggian iti wallet ken coin pursena. Nakurimes met iti shoulder bag ni Lydia Liclican, residente iti Barangay Paratong, Santa Cruz, Ilocos Sur ti P11,000 idinto a P1,000 ti natakaw ken ni Susana Vicerra, residente met iti Sidaoen, Ilocos Sur. Mangisursuro dagitoy iti Teodoro Hernaez National High School
Nairaman a napukaw dagiti ID ken lisensia dagiti mangisursuro a naggian iti wallet ken bagda.
Iti pannakaisurat daytoy, di pay ammo no sino ti nagtakaw.


text:
Iti lubong napno iti ringgor ken nabingay-bingay a relihion, genyuin a pannakaawat iti nagbaetan dagiti tattao nga aggidiat iti panamati ken naglabasan, no maminsan kasla a kas manmano a kas isu napateg unay. Umadu dagiti natultulad a wagas. Dagiti mammati ti relihion masansan a maibagada a narigat a kitaen ti napalabas a paggidiatanda. Dagiti nangilawlawag iti saan a maipapan iti nasantuan a banag masansan a tipontiponenda amin a panamati nga agmaymaysa akasda la nga agpapada.
Dagiti pumada a lapped isuda kadawyan a maipada iti publiko a pannakaawat iti Siensia Cristiana. Ti umuna a tukad nga agturong iti dakdakkel a pannakaawat,kas ti simbaan a warnakan a napauloan Pannakisarita iti Lubong naitudo iti sumagmamano a dekada a napalabas, isu masansan a ti “panangdalus iti maysa a nagusu-guso a ruot iti sirok ti dakkel a kayo iti nagbiddut a konsepto” (Ti Hunta dagiti Mangidaulo iti Siensia Cristiana,1972).
Ti Tinong iti Warnakan ti Siensia Cristiana naaddaan iti pannakisarita iti lubong manipud idi immun-una a tawtawen iti simbaan. Ti panangdalus kadagiti nagbiddut a konsepto iti Siensia Cristiana a mabalin a manglapped iti genyuin a pannakaawat isu adda iti puso ti trabahoda. Iti panangipasdek iti opisina ti Tinong, ti nangsukain iti simbaan, Mary Baker Eddy, insurona a daytoy a trabaho maiaramid “iti maysa a Cristiano a wagas” (Church Manual [Manual ti Simbaan], p. 97). Ti gandat isu saan nga irikos wenno itandudo iti maysa a publiko a ladawan, no di ket mangsaksi iti kinapudno. Ti espiritu isu dayta iti panangpasalun-at saan a pananguyaw kadagiti di umanamong.
Ti trabaho ti Tinong iti Warnakan isu naisurat iti Artikulo XXXIII iti Manual ti Simbaan. Ti opisina iti Mangidaulo ti Tinong iti Warnakan isu masarakan iti Boston, Massachusetts, ken adda ti ad-adu pay ngem sangagasut a Tinong iti Warnakan a nadutokan iti tinawen nga agserbi iti lokalidad, iti entero a lubong. Ti inaldaw a trabaho mabalin a mairaman ti panagsurat, panagsao wenno panagsungbat kadagiti agad-adal iti teolohia, akademik, autor, dagiti miembro ti warnakan, dagiti agad-adal, opisiales ti salun-at wenno dagiti agar-aramid ti linteg, ngem iti napudpudno a panangilasin, ti panangitag-ay ken panagpasalun-at iti nagbiddut a pannakaawat ken nagbiddut a konsepto ti publiko agraman amin a Cristiano Sientipiko nga iti babaen ti ayatda a nacristo, tumulong a mangibingay iti napudno a buya iti Siensia Cristiana iti lubong.
Pangaasi ta umasidegkayo iti lokal a Tinongyo tapno adalen no kasanokayo a mabalin a tumulong.


text:
Ni Errol L. Abrew
Madanagan ni Don Procopio Mendoza, ti akinkukua ken Chairman of the Board iti Nag-ilian Basi Inc. ta bassiten ti nabati nga aplikante para connoisseur wenno eksperto nga agraman iti arak ngem awan met laengen makapasa iti checkpoint.
Mapan san a nasurok a dua gasut dagiti immay a nangpadas no pumasada met laeng a connoisseur. Adda pay nasurok a maysa a dosena a ganggannaet. Ngem awan pay ti makitami a nalaing nga agraman iti arak.
Itay ngamin nabiit, pimmusay ni Don Timoteo, ti kakaisuna a nabati a kabsat ni Don Procopio ken maymaysa ken kakaisuna a connoisseur wenno eksperto iti panagraman iti arak.
Imbilin ni Don Procopio ti panang-recruitmi iti sumaruno a connoisseur iti basi ken suka agsipud ta awan met kadagiti pinutotda ken daydi Angkel Timoteng ti nakatawid iti kasdiay a galad ti dila ken agongna.
Nagbalinen a sibibiag a pasintawi iti lubong ti panagaramidan iti arak ni Angkel Timoteng. Isu ti maymaysa ken kakaisuna a Filipino ken Ilokano a nangibuddak iti mapa ti pagilian iti lubong ti ilimi a Nag-ilian, agdinamag a paggappuan ti kaiimasan a basi iti intero a lubong.
Awanen ti makaatiw pay iti panagkunak no panagramanan iti suka-bennal ni Angkel Timoteng. Wenno uray pay ketdi ania a klase ti suka. Ramanan daydi Dios-aluadna nga Angkel Timoteng dagidiay, sakbay a gatangen dagiti komersiante.
No adda maala, pagbalinentayo a dagus a Vice-President for Operations, karanggom metten kas Vice-President for Marketing, kinuna pay ni Don Procopio.
Ngem anian ta iti nagmalem, awan ti makitami a kas kalaing ni Angkel Timoteng nga agraman iti arak.
Malpas kam’ koman nga awan a pulos ti naala idi adda anabaab iti ruar. Rimmuarkam’ ken ti akinkukua.
Madama a karirriri ti guardia ti nadulpet, barbasan ken madlaw a bartekero nga agtawen ngata iti tallupulo ket lima. Nairupaak, ta adda pay met la agminar a taerna. Ni Magno! Valedictorianmi idi hayskul. De-campanilla nga abugado idi idiay Amerika ngem tinalawan kano ti Amerkana nga asawana. Isut’ nangrugianna nga agbartek.
Ali, awan met mapukawtayo, nakuna ti akinkukua ket sineniasannak a paunegenmi. Sineniasak met ti sekretariak a tumimpla iti arak. Ngem sakbay a ramanan ni Magno, binedbedan ti sekretariak iti dakkel a panio dagiti matana. Ta agong ken dila laeng ti masapul nga aramatenna iti daytoy a pannubok. Napusek iti empleado ti kuarto ta retiramin.
Awan as-asinna, inikkanmi ni Magno iti ramananna.
Basi Binalonan, kataltalonan abay highway, medio pumait, adu unay samakna, dinardarasna a kinuna.
Korek! nakunak.
Inikkanmi manen. Suka. Imbatogna ti baso iti agongna sana intangad.
Suka Luna, Tallaoen-Bungro, lauden highway asideg Balaoan, adda laokna a preservative, medio di unay naalsem. Plastik nakaaramidanna.
Korek! Inunaannakon ti akinkukua.
Dikam’ nakuntento, inikkanmi manen iti basi. Awan aniamanna nga intaogna.
Basi Piddig, adda laokna a hiniebra ken bugnay, kurang bubodna, di unay naadi. Burnay nakaikabilanna, ngem makatawen pay laeng.
Apon a mulagatmi amin a nakaimatang.
Ngem madanaganakon. Dakesen no alaenmi daytoy a klasmetko. Amangan no nangatngatonton ngem siak, nalimed a nakunak. Awan duadua ta nautek, isuna laeng ta bartek.
Inyawatanmi manen.
Basi Nag-ilian, kunak koma, ngem saanen a kas iti orihinal. Nabiit pay a natempla. Awanen daydi sigud a templa, impalnaadna.
Apagdarikmat, gimluong dagiti sipsipat dagiti empleado a nagraem iti aplikante a connoisseur.
Sinenniasannak ti akinkukua nga isun ti alaenmi. Ngem nagduduaak latta.
Ti maudi a pannubok, naipigsak ket napasardeng dagiti palakpak. Kinermak ti sekretariak.
Simrek iti kuarto. Apagbiit, nagsubli, inyawatna ti iggemna a baso ken ni Magno.
Inangot ti mammartek ti baso. Ngimmato dagiti kidayna.
Nalpaskan klasmet, nakunak. Ditam nga umanglem, ditam nga umasuk, sililimed nga ingkantiawko.
Intaogna. Kalpasanna inikkatna ti abbungotna. Sana insenias a rummuarkam’ a dua.
Iggemna pay la ti baso, sinangonak.
Klasmet, Takio, isbo ti ag-duapulo ket innem ti tawenna a balasang daytoy, insungona ti baso sanak pinerreng dagiti kumilaw a matana.
Napaalimonak. Talaga nga isu ti kalainganen, awan duadua.
Uray la simgar ti merretko iti innayonna: ken tallo a bulanen ti sikogna, ingngirsina. Ket no dinak pay la alaen a connoisseur, ibagak iti akinkukua no sino ti ama ti sikog ti sekretariam, nalpaskan, impangtana.
Dayta ti gapuna no apay nga agpapan ita, ti Basi Nag-ilian ti nagtalinaed a kaiimasan iti intero a lubong.#


text:
CABUGAO, Ilocos Sur – Walopulo nga Army reservists a kameng ti Ready Reserved Batalion 102nd ILS, CDC, ARESCOM iti Bulag, Bantay ti nagturpos a kas fish wardens kalpasan ti tallo nga aldaw a training nga insayangkat ti Provincial Agriculture Office ken Bureau of Fisheries and Aquatic Resources Region I a naangay ditoy nga ili itay nabiit.
Iti panagsarita ni Col. Amado Tejano, Batallion Commander ti Reserved Command, kinunana a pakaragsakan ti grupona ti tumulong iti pannakasaluad ti kabaybayan ti probinsia.
“Maysa a gagem ti Reserved Command ti mangsuporta kadagiti programa ti LGU iti socio-economic development ti probinsia,” kinuna ni Tejano.
Kabayatanna, nagyaman ni Gov. Deogracias Victor Savellano kadagiti reservists gapu ta nayatda a dimmalan iti nadakamat a panagsanay.
“Sapay koma ta saan laeng nga agpatingga iti panagsanay ti reggetyo. Ipakatyo koma ti amin a naadalyo para iti pagsayaatan ti kaaduan,” kinuna ti gobernador.
Kinarit pay ni Savellano dagiti baro a fish wardens a mangtiliw kadagiti agar-aramid iti dinamita ken dadduma pay nga illegal a klase ti pagkalap.
“Ikkan ti gobierno probinsial iti P5,000 kas insentibo ti asinoman a makaitudo kadagiti agar-aramid iti maikaniwas apaman a matiliw dagiti naglabsing,” kinuna ti gobernador.
Innayon ti gobernador a panawen metten a kitaen dagiti kaprobinsiaan ti posibilidad ti panagnegosio iti baybay kas iti panagtaripato iti ruot-baybay a eucoma ken caragina.
Linagidaw ni Savellano ti saan a pannakaitaltalek dagitoy iti Kailokuan iti laksid a multi-milion nga industria daytoy iti Mindanao.
Manamnama a maaddaan pay iti sumaruno a batch ti reservists nga agdalan iti umasping a panagsanay.
Kalpasan ti programa, nangisayangkat dagiti nagturpos a reservists iti panagdalus iti igid ti baybay ti Brgy. Pug-os.#


text:
STA. LUCIA, Ilocos Sur – Dua pay a drug personality ti nagudas iti nagsina a pammaltog a napasamak iti Sta. Maria ken ditoy nga ili a masuspetsa nga inwayat ti bihilante a grupo.
Idi agarup 8:28 ti rabii ti Hulio 19, inreport ni Suagayan Barangay Captain Reynaldo Hadoc iti polis nga adda napasamak a pammaltog iti kalsada a sakup ti barangayda.
Nadatngan dagiti nagresponde a polis a nakadalutayray iti kalsada iti abay ti Honda Wave motorcycle ti biktima nga idi agangay ket nabigbig a ni Eduardo Galigaro y Alcantara, aka “Dugal”, 28, residente iti Barangay Parioc 2nd, Candon City.
Nagsagrap ni Galigaro kadagiti sugat iti ulo ken bagina ket nupay naitaray iti Sta. Lucia District Hospital, naideklara nga awanen ti biagna.
Nakarekobre ti SOCO team iti lima a kapsula manipud iti cal. 45, sumagmamano a plastic sachet ken aluminum foil a nagkarga iti masuspetsa a shabu residue ken paper board a nakailanadan ti: “Wag nyo akong tularan drug pusher adik ako” a naikabil iti abay ti biktima.
Segun iti polis-Candon, adda ti biktima iti watch list dagiti drug personalities iti siudad.
Iti pannakaisurat daytoy, di pay ammo no asino ti nanggudas ken ni Galigaro.
Sakbay daytoy, pinaltogan idi rabii ti Hulio 17 ti di pay nabigbig a suspek da John Paul Camangeg y Cañas, 37, fish vendor, ken John Cedric Camangeg y Asprec, 18, baro, college student, agpada a residente iti Brgy. Poblacion Sur, Sta. Maria, Ilocos Sur .
Kas maibasar iti inbestigasion, agbuybuya dagiti biktima agraman dagiti pamiliada iti telebision iti uneg ti balayda idi simrek ti armado a lalaki a nagaruat iti ballcap, puraw a tisirt, camouflage short pants, ken naka-shades sana pinaltogan iti sumagmamano a beses ni John Paul.
Dagus a natay ni John Paul gapu iti sinagrapna a sugat iti ulona.
Kinamat ni John Cedric ti suspek ket pinaltogan ti suspek a nagsagrapanna iti sugat iti bukotna.
Immuna a naitaray ni John Cedric iti Sto. Niño Hospital sa naiyalis iti Gabriela Silang General Hospital.
Iti kaudian a report, nalasatanen ni John Cedric ti peggad.
Naglugan ti suspek iti maysa kadagiti dua a motorsiklo a nagluganan ti tallo a kumplotna sada naglibas iti amianan a direksion.
Nangipatulod ti polis-Sta. Maria iti flash alarm kadagiti kabangibangda a police stations ngem negatibo ti resultana.
Nakasarak ti SOCO team manipud Candon City iti uppat a kapsula manipud iti M16 iti uneg ti balay dagiti biktima.
Segun iti polis-Sta. Maria, nakalista ni John Paul a drug pusher/user ken boluntario a simmuko idi Hulio 13.#


text:
Tuesday, October 25, 2016
NABALLIGI TI 3-DAY CASSAVA PROCESSING AND UTILIZATION SEMINAR
Cabugao, Ilocos Sur – Naaramid ti dua nga aldaw (Oktubre 19 ken 21, 2016) a pannakaiyadal dagiti wagas iti pannakaprobitsar ti bagas ti Cassava (Balinghoy) wenno “Kahoy” iti Ilokano kadagiti umili a babbai ti Cabugao, Ilocos Sur partikular kadagiti kameng ti Rural Improvement Club (RIC) a pangisaknap daytoy a programa ti DA-RFO 1, San Fernando City, La Union babaen iti panangipatungpal ti Opisina ti Regional Coordinator on Corn, DA-RFO 1.
Narugian ti seminar iti pasdek ti Senior Citizens’ Center, Brgy. Rizal, Cabugao, Ilocos Sur idi Oktubre 19, 2016 a no sadino a ditoy ket nailawlawag iti wagas a panagpatanor ti cassava, maammuan dagiti usar ken by-products a pataudenna ken iti panangnayon iti masapulanda babaen kadaytoy a cash crop.
Iti Day 1, naiyadal pay ti Food Safety ken naipakita ti Hands on Demo iti 3-5 a Menu a kas iti Cassava Pulvoron; Cassava Chips; Cassava Cochinta; Nilupak; Cassava Roll ken Buchi.
Iti Day 3, nagaktual dagiti nagseminar babaen iti panangaramidda kadagiti naited a pagrebbenganda a lutuen.
Segun ken ni Miss Katrene P. Tapuro, AT, Corn Program Coordinator a maikkan ti pangrugian nga alikamen dagiti nagseminar a babbai nga aggapu iti DA-RFO 1 tapno maipakatda ti nagun-odda nga adal ti panagluto a mainayon a pagkakitaanda ken iti pamiliada.
Naglektiur ken nagdemonstrar da Ms. Evelyn Fabello, Agriculturist II, DA-RFO 1; Ms. Josei J. Valerio ken ni Ms. Anne Lovelle G. Zabala, agpada a kameng ti Corn Technical Staff, DA-RFO 1.
Dagitoy nga aksion ken inisiatiba ket paset iti programa ti Munisipio iti panangidaulo ni Mayor Josh Edward S. Cobangbang iti pannakaidur-as ti kabaelan dagiti babbai iti Sektor-Agrikultura babaen iti panangprobitsarda iti nadakamat a cash crop. # (Web In-Action)
Posted by Bayan ng Cabugao, Ilocos Sur at 4:04 PM
Subscribe to: Post Comments (Atom)


text:
CANDON CITY – Sakbay a dumteng ti panagtutudo, kayat nga ileppas ti city government ditoy ti drainage system tapno masolbaren ti panakalayus ti poblacion area ti siudad.
Daytoy ti naammuan ken ni Engr. Steve Martinez, agdama a city engineer ti Candon, bayat iti panakiuman-uman kenkuana ti DZTP Radio Tirad Pass ken Tawid News Magasin itay nabiit.
“Bareng no maileppasmi ti phase two ti drainage system project ti Candon City partikular iti San Jose-San Isidro area sakbay ti panagtutudo,” nakuna ti city engineer.
Kinuna ni Martinez a ti sigud a drainage ti maaramat iti barangay San Juan ken San Antonio nga adda met laeng iti Poblacion area ket madaldalusan laengen dagiti kanal tapno naan-anayas ti panagtaray ti danum.
“Napadalusanmin ken na-back hoe dagiti waterways ditoy siudad kas iti Oaig-Daya river, na-rechannel ti karayan iti Talogtog area ken napauneg ken nadalusanen ti malaylayus a parte ti Calaoaan. Sumarsaruno ti re-channeling idiay Salvador,” kinunana pay ni Martinez.
Kabayatanna, nakikoordinar metten ti inhiniero iti DPWH-Candon para iti pannakaipardas ti panakasemento ti national highway ditoy a masansan a malayus iti napalabas.
“Makita met ketdi a napardas ti trabahoda, ngem masapul a mai-fast track ti proyekto ket malpas ti pannakakonkretona sakbay ti umuna wenno maikadua a lawas ti Hunio ta sigurado a dakkel a problema no maabutan ti panagtutudo,” kinuna ni Martinez.


text:
Gunglo ti Salun-at ti Lubong
Ti Gunglo ti Salun-at ti Lubong (Ingles: World Health Organization wenno naipangyababaan iti WHO) ket maysa a naipangpangruna nga ahensia ti Nagkaykaysa a Pagpagilian (UN) nga akinrebbeng iti sangalubongan a salun-at ti publiko. Daytoy ket nabangon idi 7 Abril 1948, nga adda dagiti kuartel idiay Ginebra, Suisa, ken daytoy ket kameng ti Panagrang-ay a Grupo ti Nagkaykaysa a Pagpagilian. Ti sinarunona idi ket ti Gunglo ti Salun-at, ket maysa idi nga ahensia ti Liga ti Pagpagilian.
Dagiti nagibasaran[urnosen | urnosen ti taudan]
Dagiti akinruar a silpo[urnosen | urnosen ti taudan]
- Midia a mainaig iti Gunglo ti Salun-at ti Lubong iti Wikimedia Commons
- www.who.int - Website


text:
NAKAIRUAMAN ni Katoliko ti manguros: no rummuar wenno umulog iti balay, sakbay a rugianna ti aramidenna, no mamendision kadagiti ubbing nga agmano kenkuana, sakbay ken kalpasan nga agkararag, iti Nasantuan a Misa ken amin a sakramento.
In nominee Patris, et Fili, et Spiritus Sancti. Amen. Wenno: Iti nagan ti Ama, ti Anak ken ti Espiritu Santo. Amen.
Ngem katkatawaan wenno pagang-angawan dagiti ‘self-proclaimed’ a propeta iti agdama a panawen ti pananguros ni Katoliko, Anglican, Lutheran ken Orthodox. Dagiti mamasirib iti sirok ti kamatis. Dagiti mamasirib a propeta a bumbumsog ti petakada kadagiti tithing.
Apay kadi a mangurostayo? Ta kadagiti mapukaw, kinamaag ti mensahe maipapan ti pannakatay ni Cristo iti krus. Ngem kadagiti maisalakan, daytoy ti pannakabalin ti Dios.
Kas kuna ti Nasantuan a Surat: ‘Dadaelekto ti sirib dagiti mamasirib, ket ikkatekto ti pannakaawat dagiti nasaririt. Ania ngarud ti serbi dagiti mamasirib? Wenno dagiti agipalpalawag iti Linteg? Wenno dagiti nalaing a makidinniskutir iti agdama a panawen?’ (1Cor 1:18-19).
Dagiti nalaing a makidinniskutir, tiniritirda ti alipuspos dagiti naiyaw-awan babaen kadagiti nasam-it a tagapulot iti ngiwatda ngem nabileg a sabidong ti agaon iti pusoda.
Apay a mangurostayo? Tanda daytoy ti pannakimaymaysatayo iti Namarsua babaen iti Trinitarian formula wenno maymaysa a Dios iti tallo a persona – ti Ama, ti Anak ken ti Espiritu Santo. Isu a no mangurostayo, kunatayo metten nga igiddan: Iti nagan ti Ama, ti Anak, ken ti Espiritu Santo.
Kadagiti ‘nalaing ken mamasirib a makidinniskutir’ uyawenda ken pagang-angawanda dagiti manguros. Kasano ngata ti panangirakurakda (kas iti kunada) iti Sao ti Dios babaen ti panaguyaw ken panagang-angawda iti sabali?
Saan a nalawag ti inda pagserbian no ti Sao ti Dios wenno ti panangdadaelda iti ladawan ti sabali lalo no di met ida bibiangan dayta a ‘sabali’.
Ngem kas kalawag ti agmatuon a ti panangdadael iti sabali ket awid a sallabay kadagiti nakapuy. Ta narigat met ti sao a sao nga awan ti dumngeg. Tapno adda dumngeg, nasken a rurosen wenno barsaken ti nabunga tapno adda sangkapidut nga inka met ipasindayag wenno idiskutir nga addaanka met iti bunga.
No mangurostayo, saan laeng a maipapan iti Trinitarian formula ti sumeksek iti muging no di maipalagip pay ti panagtuok ni Cristo iti krus. Ta kas kunana: awitenyo ti krusyo ket sumurotkayo kaniak.
Iti inaldaw-aldaw, no mangurostayo, awittayo ti krus ni Cristo iti mugingtayo. Adda kadatayo ni Cristo a naibayog iti krus. Dumawattayo iti bendision.
No mangurostayo sakbay nga agtrabahotayo, adda kadatayo ti Mannakabalin. Inun-unatayo ti panagdayaw kenkuana sakbay ti aramid.
Iti Galacia 6:14, “Nupay kasta, iti biangko ti laeng krus ni Apotayo a Jesu-Cristo ti pagpasindayagko; gapu iti krusna, natay ti lubong kaniak, ket natayak met iti lubong.
Ngarud naglawag: no manguros, iproklamar ti pannakaisalakan ken ti panagtuok ni Cristo iti krus.
Ken maibilang a panangdadael iti kanito ti pannakidinniskutir kadagiti mamasirib ken nalalaing a makidinniskutir.
Sasaurmo ti makiaay-ayam iti agserserbi iti dua a bileg: ta isanggana ti maysa kasta man met laengen ti sabali.


text:
STA. CATALINA, Ilocos Sur –
Maikonektar iti internet dagiti computer a maited kadagiti pagadalan
ditoy nga ili, segun iti mayor ditoy.
Kinuna ni Mayor Carlos Asuncion a
nasurok tallupolo a computer sets ti maiwaras kadagiti nadumaduma a
pagadalan a naggapu manipud kadagiti kakailianda nga addan iti USA.
Ngem kinuna ti mayor a masapul a
naka-internet dagiti computer tapno makatulong kadagiti estudiante
iti panagreserts ken panagaramidda iti reports.
Kinuna
ti mayor a ti munisipio ti mangsungbat iti magasto iti internet
manipud iti Education Fund.#


text:
Friday, February 8, 2013
2-DAYS A NABALLIGI TI SOIL MAPPING ITI BRGYS.
Cabugao, Ilocos Sur – Maar-aramid ti Gathering of Soil Samples babaen ti nagtitipon a puersa ti Soil Mapping Fertility of Cabugao Team nga idauluan ni Ms. Eugene A. Briones iti Bureau of Soils and Water Management (BSWM)-Manila.
Immuna a napanan ti grupo iti Brgy. Baclig idi Pebrero 6-7 a nakaisuruan ti pannakausar ti Geographical Positioning System (GPS), a maysa a sopistikado a ramit a mangiwanwan ti direksion ken Topograpia (plastar) ti daga sakbay a mangalada ti Soil Samples nga idirihe ni Mr. Bonifacio "Jun" Jogno, Jr. GPS Applicator, Soil Mapping Fertility of Cabugao a katinnulong ni Mrs. Briones. Timmarabay met ti DA-LGU Staff ken Opisiales ti Farmer’s Association iti nasao nga aktibidad kasta met ti Brgy. Captain ken Kagawad, Committee Chair on Agriculture ken Peacekeepers (Brgy. Tanod/BPATS) iti agmalem a mobilisasion ti grupo.
Iti Pebrero 8, 2013, naaramid ti Gathering of Soil Samples iti Brgy. Rizal, Cabugao, Ilocos Sur. Timmarabay ni Kagawad Benigno Piros ken kameng ti FA’s iti Team ti Soil Mapping a nagrekurida iti kataltalonan iti abagatan ti Sitio Cacantorisan ken Bessang, Brgy. Rizal.
Narumrumek ti naisangpet a linabag ti soil sample ket mapamagaan iti 10 days sakbay a mapapino ken pinal daytoy a maamiris iti laboratorio ti BSWM.
Kadua ni Mrs. Eugene A. Briones iti Team da Mr. Jun Jogno, MA Zenaida S. Andrada, Dr. Melvin Castro, DVM, Mr. Robert S. Savella, Mrs. Ester P. Aguimbag, Mrs. Marjorie Castillo, ken Ms. Arcelie Serrano.
Maysa nga aldaw ti naituding a panagtrabahoda iti maysa a barangay tapno maileppasda ti 33 a barangays iti 45 nga aldaw a naituding a panagala ti soil samples. # (Web In-Action)
Immuna a napanan ti grupo iti Brgy. Baclig idi Pebrero 6-7 a nakaisuruan ti pannakausar ti Geographical Positioning System (GPS), a maysa a sopistikado a ramit a mangiwanwan ti direksion ken Topograpia (plastar) ti daga sakbay a mangalada ti Soil Samples nga idirihe ni Mr. Bonifacio "Jun" Jogno, Jr. GPS Applicator, Soil Mapping Fertility of Cabugao a katinnulong ni Mrs. Briones. Timmarabay met ti DA-LGU Staff ken Opisiales ti Farmer’s Association iti nasao nga aktibidad kasta met ti Brgy. Captain ken Kagawad, Committee Chair on Agriculture ken Peacekeepers (Brgy. Tanod/BPATS) iti agmalem a mobilisasion ti grupo.
Iti Pebrero 8, 2013, naaramid ti Gathering of Soil Samples iti Brgy. Rizal, Cabugao, Ilocos Sur. Timmarabay ni Kagawad Benigno Piros ken kameng ti FA’s iti Team ti Soil Mapping a nagrekurida iti kataltalonan iti abagatan ti Sitio Cacantorisan ken Bessang, Brgy. Rizal.
Narumrumek ti naisangpet a linabag ti soil sample ket mapamagaan iti 10 days sakbay a mapapino ken pinal daytoy a maamiris iti laboratorio ti BSWM.
Kadua ni Mrs. Eugene A. Briones iti Team da Mr. Jun Jogno, MA Zenaida S. Andrada, Dr. Melvin Castro, DVM, Mr. Robert S. Savella, Mrs. Ester P. Aguimbag, Mrs. Marjorie Castillo, ken Ms. Arcelie Serrano.
Maysa nga aldaw ti naituding a panagtrabahoda iti maysa a barangay tapno maileppasda ti 33 a barangays iti 45 nga aldaw a naituding a panagala ti soil samples. # (Web In-Action)
Posted by Bayan ng Cabugao, Ilocos Sur at 11:40 AM
Subscribe to: Post Comments (Atom)


text:
No sangsangailika iti Vigan,
kabesera ti Ilocos Sur ken maaw-awagan pay iti Intramuros iti
Amianan, panagriknam, naipalaiska iti daan a panawen, iti maysa a
paset ti pakasaritaan idi dagiti Kastila ti agturay iti Pilipinas.
Ngamin iti baet ti progreso daytoy a siudad, masarakan pay laeng
ditoy dagiti daan a pagtaengan a nagatep iti tiha, nagdiding iti
napuskol ken nagtawa iti kulintipay.
Ngem uray idi
sakbay nga immay dagiti Kastila, narang-ayen a sentro ti komersio ti
Vigan. Iti daytoy a lugar a maysa pay la nga isla idi ti sangladan
dagiti negosiante nga Intsik ket imaroda dagiti tagilakoda kadagiti
produkto dagiti agindeg. Iti panagbayag ti panawen, nagindeg ditoy
dagiti komersiante nga Intsik ket nagasawa ken naaddaanda iti
pamilia. Kaadduanna kadagiti nadaeg a pagtaengan ti Vigan ti
pinatakder dagitoy babaknang nga Intsik. Dayta ti gapuna a
mabirbirngasan idi ti Heritage Village a Kainsikan.
Ti Vigan ti
maikatlo a kalakayan a siudad iti Pilipinas, umuna ti Cebu sa ti
Manila. Nasurok nga uppat a gasut a tawen ti napalabas, idi 1572,
binangon ni Juan de Salcedo, apo ni Miguel Lopez de Legaspi ken
nangipasdek iti Manila, daytoy a disso kas Siudad Fernandina kas
pammadayaw ken ni Ari Ferdinand ti España, ti anak ni Felipe
II a nakainaganan ti Pilipinas. Pinagbalin pay ni Lopez de Legaspi ni
Salcedo nga encomendero
iti Vigan ken Lieutenant General iti probinsia ti Ilokos nga idi a
panawen binukel ti Ilocos Norte, Ilocos Sur, Abra, La Union ken paset
ti probinsia ti Montañosa.
Idi Setiembre 7, 1758, babaen ti
kalikagum ni Obispo Juan dela Fuente Yepes, naiyalis ti tugaw ti
Nueva Segovia iti Ciudad Fernandina de Vigan. Naibatay daytoy iti
bileg ti royal decree nga impaulog ni Ari Fernando VI ti Espania.
Linaon pay ti dekreto nga agtalinaed a siudad ti Vigan agingga iti
nakatakder ti dioses ti Nueva Segovia.
“… iti
daytoy nga aldaw, itedko ti pammalubos iti Obispo ti Katedral ti
Nueva Segovia sadiay Filipinas ti pannakabalin a maiyalis ti
pagobispuan manipud Lallo, probinsia ti Cagayan…
“Itedko met
iti lugar ti dayaw ken nagan ti maysa a siudad…maibilang ngarud a
siudad iti pannakaipasdek ti Iglesia Katedral manipud ita ken iti
agnanayon…” daytoy ti paset ti dekreto manipud ken ni Ari
Fernando VI.
Kadagidi a panawen, sakupen ti
dioses ti Nueva Segovia ti sibubukel nga Amianan a Luzon.
Idi Hunio 29, 1951, babaen ti
pananganamong ni Papa Pius XII, nagbalin nga Arkidioses ti Nueva
Segovia.
Iti panagbalin ti Vigan a tugaw ti
politika, ekonomia ken eklesiastikal iti Amianan a Luzon, saan ngarud
a nakakaskasdaaw a nagdudupudop ditoy dagiti dadakkel a
pagtagilakuan, paglinglingayan, pagadalan ken pagtaengan. Iti
panagindeg dagiti Kastila ditoy, naalian dagiti umili iti pammatida,
nakaugalian ken sistema ti edukasion.
Ti relihion ti maysa kadagiti
kangrunaan nga imbati dagiti Kastila iti Vigan. Napeklan a katoliko
dagiti agnaed ditoy nupay adu mettten dagiti nakikappeng kadagiti
sabsabali a relihion.
(Adda
tuloyna)


text:
Kategoria:Dagiti biddut ti CS1: dagiti petsa
Daytoy ti pagsurotan a kategoria para kadagiti dakamat ti CS1 nga addaan kadagiti parametro nga agtengngel it ipetsa a dagiti pateg ti petsa ket saan amaitungpal iti MOS:DATEFORMAT.
Kitaen dagiti pateg ti petsa iti:
|param1=,
|param2=, ...
No aglaon dagiti plantilia ti Panagdakamat nga Estilo 1 ken Panagdakamat nga Estilo 2 kadagiti parametro nga agtengngel iti petsa, maaramid ti maysa nga automatiko a pangsubok tapno makita no dagiti petsa ket agpaysoda a petsa a maitunos iti subagasmang dagiti alagaden ti petsa iti Manual ti Estilo ti Wikipedia, a naisangsangayan a mangkita dagiti panaglabsing ti MOS:DATEFORMAT.
Ti mangsolbar daytoy a biddut, siguraduen a ti petsa ket pudno a petsa ket ti pormat ti petsa ket surotenna ti tarabay dagiti petsa ti Manual ti Estilo ti Wikipedia iti nanaganan a parametro. Kitaen ti pagarigan dagiti di maawat a petsa ken kasano ti panagsimpa kaniada, dita baba. Wenno, dagiti sangkabassit a konsepsual a parikut a kitkitaen:
- di nasayaat ti pannakaikabil, saan a husto, wenno nakaro a panagtuldek
- adu unay a teksto
- dagiti hyphen wenno dagiti slash imbes a dagiti en dash kadagiti sakup ti petsa (nasken dagiti en dash)
- di husto a panangiletra wenno saan a husto a kadakkel ti letra (kitaen ti MOS:ALLCAPS para iti adu pay a salaysay nga awan iti tarabay dagiti petsa ti Manual ti Estilo ti Wikipedia)
- dagiti dadduma a saan a maawat a pormat ti petsa iti MOS:BADDATEFORMAT
- dagiti imposible a petsa (kas ti 29 Pebrero 2011)
- ad-adu ngem maysa a petsa iti agtengtengel iti petsa a parametro
Kitaen ti Tulong:Panagdakamat nga Estilo 1 para iti pakaammo a maipanggep kadagiti limitasion iti panagtengngel ti pormat ti petsa dagiti plantilia ti CS1. Ipalawag ti seksion ti MOS kadagiti sakup ti petsa no kasano ti mangisina dagiti petsa iti sakup ti petsa. Saan nga usaren ti
,
–, wenno
{{spaced ndash}} gapu ta dagitoy ket dadaelenna ti metadata. Ti manginayon ti maysa nga en dash, usaren ti ramit ti panagurnos ti CharInsert wenno kitaen ti no kasano ti agaramid kadagiti dash.
Dagiti masakbayan a petsa iti
|date= kadagiti dakamat ti CS1|2 ket limitado iti agdama a tawen + 1; kas ti, para iti 2018, dagiti petsa ti dakamat iti 2019 ket maawatda ngem dagiti petsa ti dakamat iti 2020 ken iti las-ud ket saan a mabalin.
Dagiti petsa sakbay ti 1582 ket matratoda a kas dagiti petsa ti kalendario a Huliano. Dagiti petsa manipud idi 1582 ken kalpasanna ket matratoda a kas dagiti petsa ti kalendario a Gregoriano. Nausar idi kadagiti sangkabassit a lugar ti kalendario a Huliano aginggana idi agarup a 1923. Tallo dagiti petsa ti kalendario a Huliano iti agtuon a paset ti panawen,ti 29 Pebrero kadagiti tawen ti 1700, 1800, ken 1900, ket agpataudto iti daytoy a mensahe ti biddut gapu ta dagita a tawen ket saanda a bisiesto a tawen iti kalendario a Gregoriano.
Ti petsa a panagserrek (iti
|access-date=) ket kitkitaen tapno masigurado nga aglaon iti napno a petsa (aldaw, bulan, ken tawen) ken adda iti baetan ti 15 Enero 2001 (ti petsa a pannakapundar ti Wikipedia) ken ti petsa ita nga aldaw ken mainayon ti maysa nga aldaw, gapu ta mangirepresenta ti petsa a ti maysa nga editor ket kinitana ti naibatay iti web a taudan tapno mangpasingkedan ti maysa nga insasao iti Wikipedia. Gapu ta dagiti editor ket addaanda kadagiti sona ti oras nga umuna iti maysa nga aldaw iti petsa ti UTC, mabalin a maawat ti agsurok ti maysa nga aldaw.
Dagiti panid nga addaan iti daytoy a biddut ket automatikoda a maikabil iti Kategoria:Dagiti biddut ti CS1: dagiti petsa.[a]
Bayat a kaaduan kdagiti mensahe ti biddut ti Panagdakamat nga Estilo 1 ken Panagdakamat nga Estilo 2 ket makita dagiti amin nga agbasbasa adda met dagiti agtultuloy a nailemmeng. Dagiti editor nga agkayat a mangkita kadagiti amin a mensahe ti biddut ti CS1|2 ket mabalinda nga ipakita babaen ti panagpabaroda iti bukodda a CSS ti sapasap wenno kudil a mairaman dagiti makita a kodigo dita baba:
.citation-comment {display: inline !important;} /* Ipakita amin a mensahe ti biddut ti Panagdakamat nga Estilo 1 */
Urayno naikabil daytoy a css, dagiti nadadaan a panid ti cache ti Wikipedia ket mablin a saan a napabaro a mangipakita dagitoy a biddut urayno ti panid ket nailista a kas maysa kadagiti pagsurotan a kategoria. Ti NULLEDIT ket mangresolba daytoy a parikut.
Dagiti nota[urnosen | urnosen ti taudan]
- ^ Dagiti panid dagiti nagan ti espasio ti Kategoria tungtungan, Papeles tungtungan, Tulong tungtungan, MediaWiki tungtungan, Modulo tungtungan, Taungtungan, Plantilia tungtungan, Agar-aramat, Agar-aramat tungtungan, ken Wikipedia taungtungan ket saanda a nairaman kadagiti kategoria ti pagsurotan ti biddut.
Pampanid iti kategoria "Dagiti biddut ti CS1: dagiti petsa"
Dagiti sumaganad a 4 a panid ket adda iti daytoy a kategoria, manipud iti 4 a dagup.


text:
Thursday, December 21, 2017
SUPPLEMENTAL FEEDING TI DAY CARE, AGTULTULOY
Cabugao, Ilocos Sur –Agtultuloy ti Supplemental Feeding Program kadagiti ubbing nga imatmatonan dagiti Child Development Workers (CDWs) kadagiti barangay iti Munisipalidad ti Cabugao.
Iturturong ni MSWD Officer Mrs. Lydia S. Gazmen dagiti Child Development Workers (CDWs) ken makonsultada maipapan iti pannakaidur-as ti nasao a programa ti MSWDO. Tinawen a maar-aramid daytoy a programa a para kadagiti ubbing ket inaldaw a maikkanda iti suplementar a pagtaraon babaen iti pannakaisagana kadagiti maluto a maipasango.
Kabayatanna, dinayaw ni Dr. Mark-Lawrence T. Tirao, OIC Municipal Health Officer dagitoy a gannuat ti MSWDO ken dagiti Child Development Workers tapno matulongan iti pannakapapigsa ti resistansia dagitoy nga ubbing ket matiped dagiti tumaud a saksakit a gubuayen iti panagbaliw ti klima. # (Web In-Action)
Iturturong ni MSWD Officer Mrs. Lydia S. Gazmen dagiti Child Development Workers (CDWs) ken makonsultada maipapan iti pannakaidur-as ti nasao a programa ti MSWDO. Tinawen a maar-aramid daytoy a programa a para kadagiti ubbing ket inaldaw a maikkanda iti suplementar a pagtaraon babaen iti pannakaisagana kadagiti maluto a maipasango.
Kabayatanna, dinayaw ni Dr. Mark-Lawrence T. Tirao, OIC Municipal Health Officer dagitoy a gannuat ti MSWDO ken dagiti Child Development Workers tapno matulongan iti pannakapapigsa ti resistansia dagitoy nga ubbing ket matiped dagiti tumaud a saksakit a gubuayen iti panagbaliw ti klima. # (Web In-Action)
Posted by Bayan ng Cabugao, Ilocos Sur at 4:45 PM
Subscribe to: Post Comments (Atom)


text:
CABUGAO, Ilocos Sur – Manamnama nga agatendar ti nasurok tallo gasut a mannurat manipud iti nadumaduma a lugar ditoy pagilian ken iti ballasiw-taaw iti Maika-43 a Kombension Nasional ti Gumil Filipinas a maangay iti Cabugao Beach Resort ditoy nga ili inton Abril 15 -17.
Manamnama a dumar-ay iti kombension dagiti Ilokano a mannurat manipud iti probinsia ti Ilocos Sur, Ilocos Norte, La Union, Pangasinan, Cagayan, Isabela, Nueva Vizcaya, Tarlac, Metro Manila ken dagiti kamannurat manipud iti Hawaii, California, Greece, Italy ken dadduma pay a pagilian.
Ni Dr. Priscilla Supnet-Macansantos, chairman ti National Commission for Culture and the Arts’ National Committee on Literary Arts (NCCA-NCLA), ti keynote speaker iti daytoy a kombension a naawagan iti Dap-ayan 2011 wenno disso a pagtitiponan dagiti agindeg tapno pagpapatanganda ti isyo wenno bambanag a pakaseknanda ken ti lugarda.
Tubo ti Narvacan, Ilocos Sur ken chancellor ti University of the Philippines-Baguio, trataren ni Macasantos ti tema ti kombension a “Papanam, Literatura Ilocana?”
Karaman dagiti naipangruna nga aktibidad bayat ti kombension dagiti session maipapan iti literatura, pasalip iti panagbasa iti daniw para kadagiti ubbing nga agtawen iti 9-10, pannakayawat dagiti premio dagiti mannurat a nangabak kadagiti nadumaduma a salip iti sarita, pannakailako dagiti libro, pannakapili ti Miss Gumil Filipinas, pabuya iti kultura ken pannakaiyalnag dagiti antolohia dagiti ababa a sarita a pakairamanan ti “Karapote” ni Ariel Tabag, “Nabalitokan a Tawid”, napili a sarita dagiti miembro ti Gumil, ken dagiti putar ni Joel Manuel a naipalaon iti “Ti Balay ni Major Sato ken Dadduma pay a Sarita” ken “Itlog ti Kabinian ken Dadduma Pay a Sarita”.
Maiyalnag pay bayat ti kombension ti “English-Iluko Dictionary for Court Interpreters and Home Home Use” ni Rafael Alimbuyugen, ken maiyalnag manen ti antolohia dagiti sarita ni Sherma E. Benosa a “Dagiti Babassit nga Alipugpog ken Panagbiahe”, ken antolohia dagiti Iloko a dandaniw ni Aida Tiama.
Idi 2001, indeklara ni Presidente (idi) Gloria Macapagal-Arroyo ti Abril a kas Iluko Literature Month.#


text:
Monday, February 16, 2015
RABIES AWARENESS MONTH, MAITED DAGITI RABIES VACCINES
Cabugao, Ilocos Sur – Nagatendar ni Dr. Melvyn G. Castro, DVM, Municipal Livestock Coordinator ti LGU-Cabugao iti naaramid a Livestock Inspectors Meeting idiay Heritage City of Vigan idi Enero 21, 2015 babaen iti pakaammo ni Dr. Joey Warren A, Bragado, DVM, Provincial Veterinarian.
Kabayatanna, nangaramid a dagus ti aksion ti Municipal Livestock Office – DA LGU Cabugao babaen iti mailungalong a pannakaangay ti Anti-Rabies Campaign (injection ti anti-rabies kadagiti household pets a kas iti aso ken pusa) ket mayeskediul iti tunggal barangay a nangrugi idi agtapos ti Enero 2015.
Kadua ni Dr. Castro ni Mr. Nathaniel Galamgam, AT, a nageskediol iti panagbakuna iti uppat a barangay iti Poblasion. Kalkalpasda a nagbakuna kadagiti dinguen iti Barangay Rizal idi Pebrero 13, 2015.
Nupay kasta, simmangpet ti pakaammo manipud iti Opisina ni Governor Ryan Luis V. Singson a mapan manen a m aala dagiti maited a Rabies Vaccines, Dewormers ken Veterinary Drug inton Pebrero 26, 2015 idiay Heritage City of Vigan para iti “Rabies Awareness Month iti bulan ti Marso 2015.
Dagitoy nga aksion ken inisiatiba ket resulta iti napintas ken agtultuloy a panagkammayet ti LGU-Cabugao ken iti Gobierno Probinsial babaen iti Provincial Veterinary Office tapno in-inut a maprebentaran iti panagadu ti rabies. # (Web In-Action)
Kabayatanna, nangaramid a dagus ti aksion ti Municipal Livestock Office – DA LGU Cabugao babaen iti mailungalong a pannakaangay ti Anti-Rabies Campaign (injection ti anti-rabies kadagiti household pets a kas iti aso ken pusa) ket mayeskediul iti tunggal barangay a nangrugi idi agtapos ti Enero 2015.
Kadua ni Dr. Castro ni Mr. Nathaniel Galamgam, AT, a nageskediol iti panagbakuna iti uppat a barangay iti Poblasion. Kalkalpasda a nagbakuna kadagiti dinguen iti Barangay Rizal idi Pebrero 13, 2015.
Nupay kasta, simmangpet ti pakaammo manipud iti Opisina ni Governor Ryan Luis V. Singson a mapan manen a m aala dagiti maited a Rabies Vaccines, Dewormers ken Veterinary Drug inton Pebrero 26, 2015 idiay Heritage City of Vigan para iti “Rabies Awareness Month iti bulan ti Marso 2015.
Dagitoy nga aksion ken inisiatiba ket resulta iti napintas ken agtultuloy a panagkammayet ti LGU-Cabugao ken iti Gobierno Probinsial babaen iti Provincial Veterinary Office tapno in-inut a maprebentaran iti panagadu ti rabies. # (Web In-Action)
Posted by Bayan ng Cabugao, Ilocos Sur at 9:00 AM
Subscribe to: Post Comments (Atom)


text:
MAGSINGAL, Ilocos Sur – Iti baet ti nainget a kampania maikontra iti illegal a panagkalap iti probinsia, adda latta dagiti sukir nga agsalungasing iti paglintegan nupay pagaammoda a bassit a liway, posible a pakaisagmakan ti biagda.
Maysa a balo a taga-Barangay Namalpalan ditoy nga ili ti naireport a natay gapu ta nabtakan iti iggemna a bongbong a dina naipalladaw a dagus kalpasan ti panangsindina.
Nainaganan ti biktima a maysa nga ken residente iti Barangay Namalpalan, ditoy nga ili.
Idi makadanon dagiti nagresponde a polis iti nadakamat a barangay kalpasan a naawatda ti report mainaig iti insidente, nadanondan ti bangkay ni Amado Tayaba y Unciano, 74, balo, a naipaidda iti rakit iti paarangan ti balayda.
Iti panagimbestiga dagiti otoridad, nagrakit nga agpabaybay tapno agkalapda idi agarup 5:00 ti bigat idi Hunio 8 da Tayaba ken maysa nga Alvin Alvarez y Santiago, 54, naasawaan, ken residente iti Barangay Manzante, Magsingal.
Idi addan dagiti dua iti kabaybayan, inruar ni Tayaba ti maysa a bongbong sana sinindian. Ngem sakbay a maipuruak ti biktima ti bongbong, bimtak daytoy a nagsagrapanna kadagiti sugat iti nadumaduma a paset ti bagina a puon ti nakatayanna. (Tawid News)


text:
Pagsasao a Temuan
Ti pagsasao a Temuan (Temuan: Benua,Bual Uwang Hutarn, bual Mutan, Niap, Bahasak Temuan, Malayo: Bahasa Temuan) ket ti maysa a pagsasao a Malayano (parte ti sasao nga Austronesio) nga insasao babaen ti tattao a Temuan, maysa kadagiti Orang Asli wenno indihenio a tattao ti Peninsular a Malaysia kadagit estado ti Selangor, Pahang, Johor, Malacca ken Negeri Sembilan. Ti Temuan ket sabali a pagsaao ngem addaan iti grado a panagsinnaranay a pannakaawat iti pagsasao a Malayo. Naisurat daytoy iti alpabeto a Latin, ngem awan pay ti naaramid a pagalagadan nga ortograpia.
Dagiti dialekto[urnosen | urnosen ti taudan]
Nabingbingay ti Temuan kadagiti dua a nangruna a dialekto ti Belandas ken Mantra nga agiddiatda laeng kadagiti termino iti ponolohia ken dagiti sangkabassit a bokabulario ngem agsinnaranayda pay laeng a maawatan.
Dagiti nagibasaran[urnosen | urnosen ti taudan]
- ^ Temuan iti Ethnologue (Maika-18 nga ed., 2015)
- ^ Hammarström, Harald; Forkel, Robert; Haspelmath, Martin, dagiti ed. (2017). "Temuan". Glottolog 3.0. Jena, Alemania: Instituto para iti Ebolusionario nga Antropolohia ni Max Planck.


text:
Leyte (isla)
Ti Leyte ket ti maysa nga isla iti grupo ti Visayas idiay Filipinas.
No maipapan iti politika, ti isla ket nabingbingay kadagiti dua a probinsia: ti (Akin-amianan) Leyte ken Akin-abagatan a Leyte. No maipapan iti teritorio, ti Akin-abagatan a Leyte ket iramanna ti isla ti Panaon iti abagatan. Iti amianan ti Leyte ket ti probinsia nga isla ti Biliran, ti dati a sub-probinsia ti Leyte.
Dagiti nangruna a siudad ti Leyte ket ti Tacloban, iti akindaya nga aplaya ti amianan a laud a suli ti Golpo Leyte ken Ormoc, iti laud nga aplaya. Ti isla ket dati a lokasion ti Mairete, ti historiko a komunidad n a tinurturayan babaen ni Datu Ete. Sakbay a kinolonisado babaen ti Espania, ti isla ket dati idi a pagtaengan dagiti Waray dagiti indihenio nga animista iti Daya ken dagiti dadduma nga indihenio nga animista dagiti grupo ti Visaya iti laud.
Dagiti nagibasaran[urnosen | urnosen ti taudan]
- ^ "Islands by Land Area". Island Directory Tables. United Nations Environment Programme. Naala idi Hunio 12, 2013.
- ^ Senso ti Populasion (2015). Dagiti nangruna a Pakita ti Populasion ti Filipinas ti Senso ti Polulasion idi 2015. Turay ti Estadistika ti Filipinas. Naala idi Hunio 20, 2016.
Dagiti akinruar a silpo[urnosen | urnosen ti taudan]
- Midia a mainaig iti Leyte (isla) iti Wikimedia Commons
- Pakaammo ti panagbiahe idiay Leyte (isla) manipud iti Wikivoyage (iti Ingles)
- Leyte Island – TA.com


text:
Friday, February 27, 2015
SOLID WASTE KEN CLEAN-UP DRIVE, MAIPAMAYSA ITA A BULBULAN
Cabugao, Ilocos Sur – Segun ken ni MENRO Edgar S. Balangatan, AT, nga agpadpada a monitorenda iti pannakaidur-as iti Solid Waste ken iti Clean Up-Drive a programa ti Munisipio iti pannakapasayaat ti aglawlaw nangruna ita a bulbulan iti intero a Munisipalidad ti Cabugao.
Kanaig daytoy, imbaga ni MENRO Balangatan nga agtultuloy a ka-koordinarda ti Management ti Luzon Green Art Technology, Inc. (LGA Tech., Inc.) ti kompania a nangkontrata iti pannakaidalimanek ti basura iti ili.
Sakbayna, naangay ti miting iti nagbaetan ti kompania ken ti LGU-Cabugao ket nangruna a natratar idi kadayta a miting ket iti implementasion ken natalged a pannakaiserra/ Rehabilitation Plan ti Dumpsite babaen iti DENR; Mechanics on the Disposal/Marketing iti naprodukto nga Organic Fertilizer.
Insupusop ni MENRO Balangatan a maymaysa a pakaseknan ti Munisipio iti maipapan iti Solid Waste Management ken iti Clean Up-Drive (coastal ken inland) iti intero a Munisipalidad ket insingasingna pay a komplementaran koma dagiti barangay daytoy a gannuat ti Munisipio nangruna ita a mapaspasungadan ti pannakaselebrar ti Semana Santa 2015 ken iti panagpiesta ti ili iti Abril 2015.
Kasta met nga agtultuloy a maipromot koma iti panagdaldalus iti kalsada ken arubayan kadagiti barangay babaen iti itutulong a panangmonitor dagiti Opisiales ti Barangay, segun pay ken ni MENRO Balangatan.
Dagitoy nga aksion ken inisiatiba ket bunga iti napintas a koordinasion dagiti Opisina ken Ahensia a maseknan ken adda iti salinong ti LGU-Cabugao nga idauluan ni Mayor Edgardo “Ediboy” S. Cobangbang, Jr. para iti pannakaitandudo dagiti proyekto/aktibidad nga agtultuloy a mangpasayaat iti aglawlaw ti Munisipalidad. # (Web Situational Report)
Kanaig daytoy, imbaga ni MENRO Balangatan nga agtultuloy a ka-koordinarda ti Management ti Luzon Green Art Technology, Inc. (LGA Tech., Inc.) ti kompania a nangkontrata iti pannakaidalimanek ti basura iti ili.
Sakbayna, naangay ti miting iti nagbaetan ti kompania ken ti LGU-Cabugao ket nangruna a natratar idi kadayta a miting ket iti implementasion ken natalged a pannakaiserra/ Rehabilitation Plan ti Dumpsite babaen iti DENR; Mechanics on the Disposal/Marketing iti naprodukto nga Organic Fertilizer.
Insupusop ni MENRO Balangatan a maymaysa a pakaseknan ti Munisipio iti maipapan iti Solid Waste Management ken iti Clean Up-Drive (coastal ken inland) iti intero a Munisipalidad ket insingasingna pay a komplementaran koma dagiti barangay daytoy a gannuat ti Munisipio nangruna ita a mapaspasungadan ti pannakaselebrar ti Semana Santa 2015 ken iti panagpiesta ti ili iti Abril 2015.
Kasta met nga agtultuloy a maipromot koma iti panagdaldalus iti kalsada ken arubayan kadagiti barangay babaen iti itutulong a panangmonitor dagiti Opisiales ti Barangay, segun pay ken ni MENRO Balangatan.
Dagitoy nga aksion ken inisiatiba ket bunga iti napintas a koordinasion dagiti Opisina ken Ahensia a maseknan ken adda iti salinong ti LGU-Cabugao nga idauluan ni Mayor Edgardo “Ediboy” S. Cobangbang, Jr. para iti pannakaitandudo dagiti proyekto/aktibidad nga agtultuloy a mangpasayaat iti aglawlaw ti Munisipalidad. # (Web Situational Report)
Posted by Bayan ng Cabugao, Ilocos Sur at 8:00 AM
Subscribe to: Post Comments (Atom)


text:
CANDON CITY – Anak la ti anak uray kasano kinadakesna isu a pinakawan ti ama ti anakna a nangbagsol kenkuana.
Dinismis ti opisina ti city prosecutor ti kaso a parricide nga impila ti kapolisan maikontra ken ni Hanzel Gadingan y Gadiana, 32, residente iti Barangay Talogtog, ditoy a siudad kalpasan a nagpirma ti amana a ni Barangay Kagawad Danilo Gadingan y Mercurio, 55, iti apidabit ti desistance and motion to withdraw criminal information maikontra iti anakna.
Nagramut ti kaso iti panangbagsol ni Hanzel iti amana idi rabii ti Oktubre 22 a puon ti nakaiyospitalanna.
Kas maibatay iti blotter, matmaturog ni Danilo ken ti asawana idi nariingda gapu kadagiti kanabtuog iti ridaw ti kuartoda.
Idi linuktan ti kagawad ti ridaw, kinugtaran ni Hanzel a nabartek iti dayta a kanito.
Tapno dida agsubang, napan ti kagawad imminum iti danum iti kusina ngem sinurot ti suspek sa mapapati a ginandatna a gerreten ti tengnged ti amana babaen ti imuko ngem saan a nagballigi. Ginandat manen ti suspek a bagsolen ti amana ngem saanna a natamaan.
Timmaray ni Danilo a rimmuar iti balay sa nagpaarayat kadagiti kaarruba.
Inaresto dagiti nagresponde a polis ti suspek sada impan iti police station.#


text:
Search music, mp3 or artists
Free download Mp3 that you want on Musica
Pamulinawen Pamulinawen Pusok Imdengam Man Toy Umas Asug Agrayo Ita Sadiam Panunotem Man Dika Pagintultulngan Toy Agayat Agruknoy Ita Emmam Itdem Ta Diak Kalipatan Ta Nasudi Unay A Nagan Uray Sadin Ti Ayan Lugar Sadino Man Aw Awagak A Di Agsarday Ta Naganmo A Kasam Itan No Malagipka Pusok Ti Mabang Aran
Free download Pamulinawen Pamulinawen Pusok Imdengam Man Toy Umas Asug Agrayo Ita Sadiam Panunotem Man Dika Pagintultulngan Toy Agayat Agruknoy Ita Emmam Itdem Ta Diak Kalipatan Ta Nasudi Unay A Nagan Uray Sadin Ti Ayan Lugar Sadino Man Aw Awagak A Di Agsarday Ta Naganmo A Kasam Itan No Malagipka Pusok Ti Mabang Aran mp3 for free
Pamulinawen (Ilocano Folksong) SATB
Source: youtube
Kit Navarro, Pamulinawen (From the Ilocos Region, North Luzon), Traditional
Source: youtube
Imnas - Nelly Bareng Group.mp4
Source: youtube
DINTO AGBALBALIW By Del Bimbo w/Lyrics
Source: youtube


text:
Sugpon, Ilocos Sur
Ti Sugpon ket maysa a maikalima a klase nga ili iti probinsia ti Ilocos Sur iti Filipinas.
Dagiti baranggay[urnosen | urnosen ti taudan]
Ti Sugpon ket nabennebenneg iti 6 a barbaranggay.[2]
- Banga
- Caoayan
- Licungan (Cullang)
- Danac
- Pangotan
- Balbalayang (Pob.)
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Ilocos Sur". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 26 Abril 2018.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Ilocos Sur". Datos ti Populasion ti Ili. Dibision ti Panagsukisok ti LWUA. Naala idi 26 Hunio 2014.
Dagiti akinruar a silpo[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
VIGAN CITY – Karkarna a pasamak!
Daytoy ti naibalikas ni Dr. Liborio Arca, city veterinarian ditoy, kadagiti kameng ti media mainaig iti baka a taraken ti maysa a residente iti Barangay Beddeng Daya ditoy siudad a naganak iti triplets idi Abril 6.
Kinuna ni Arca nga addan nadamdamagna a naganak iti singin ngem daytoy ti umuna iti sibubukel a panagbiagna a nakakita iti baka a naganak iti tallo.
Kinuna ni Wilson Navarro, akintaraken iti baka, a nupay dina ninamnama, maragsakan iti panaganak ti bakana iti tallo.
Kinuna ni Arca a no singin ti anak ti baka, lalaki ken babae latta, ngem karkarna ta pasig a lalaki ti triplets nga inyanak ti baka ni Navarro.
“Nagsabat ngata ti kina-fertile daytoy bula (idi) ken ti ina a baka ken naigiddato pay a very healthy ti semilia ti lalaki isu a nakalangoy ti tallo a sibibiag a semilia agingga iti nagtinnagan met ti naluom nga itlog daytoy babai… naigiddan (met) a saan laeng a maymaysa no di tallo nga itlog a very healthy ti nairaman a na-fertilize ti semilia ti lalaki, isu a nagsabat, nagtumpong daytoy nasalun-at a semilia a naggapu iti babai ken ti nasalun-at a semilia a naggapu iti lalaki,” panangilawlawag ni Arca.
Naammuan ken ni Arca nga alas tres iti parbangon a naganak ti baka ket saan a naguantaran ni Navarro isu a nasupot iti kulapot ti immuna a nayanak nga urbon ket apagbiit ti biagna.
“Ngem dagiti simmarsaruno a dua nga urbon, normal ken nasayaat ti panagpitik ti pusoda ken panagangesda,” kinuna ni Arca sana innayon a “bareng no malasatanda ti kritikal a situasionda” kadagiti masungad nga aldaw.
Pinanaganan ni Navarro ti natay a baka iti Jun-Jun idinto a Ron-Ron ken Bon-Bon dagiti dua a sibibiag. Sheira, saan ketdi nga Ara Mina kas insingasing da Arce, ti imbirngasna iti ina a baka.
Nalamiis ti ima ni Navarro nga agtaraken iti dinguen. Sakbay daytoy bakana a naganak iti tallo, adda tarakenna a kalding a naganak iti tallo.
Piton a tawen ti baka ni Navarro ket daytoy ti maikapat a panaganakna.
Kinuna ni Arca a sapsapado iti panagkitana ti gatas ti ina ngem ik-ikkanda dagiti dua nga urbon iti suplemento a taraon tapno napigpigsada pay.(Karaman ti report da Nemia Icari ken Danny Antalan)


text:
Ti Kuba, opisial a ti Republika ti Kuba, (i/ˈkjuːbə/; Espaniol: República de Cuba, panangibalikas: [reˈpuBlika ðe ˈkuBa] ( denggen)) ket maysa nga isla a pagilian idiay Karibe. Ti pagilian iti Kuba ket buklenna ti kangrunaan nga isla iti Kuba, ti Isla de la Juventud, ken dagiti nadumaduma a purpuro. Ti Havana ket isu ti kadakkelan a siudad idiay Kubá ken ti kapitolio iti daytoy a pagilian. Ti Santiago de Cuba ket isu ti maikadua a kadakkelan a siudad.[9][10] Iti amianan ti Kuba ket naisanglad ti Estado Unidos (90 a milia ti kaadayona) ken ti Bahamas, Mehiko ket addaan iti laud, ti Is-isla ti Cayman ken Hamaika ket adda iti abagatan, ken Haiti ken ti Dominikano a Republika ket adda iti abagatan a daya.
Idi 1492, Christopher Columbus ket simmanglad ken tinuntonna ti isla a tattan ket tagikuaen ti Kubá, para iti Pagarian iti Espania. Ti Kuba ket nagtalinaed a teritorio iti Espania aginggana idi nagpatingga ti Espania–Amerikano a Gubat idi 1898, ekn nakaala ti pormal a panakawayawaya manipud iti Estados Unidos idi 1902. Ti maysa a narukop a demokrasia, a kaaduan nga iturayan dagiti radikal a politika ket rimsua, a pinatangken babaen ti Kubano a batay-linteg iti 1940, ngem daytoy ket napernekan idi 1952 babaen ti dati a presidente a ni Fulgencio Batista, ken naipatakder ti maysa nga autoritario turay, a daytoy ket nagpaadu kadagiti kadaksan, panagpasardeng kadagit politika ken panagpalad kadagiti pagalagadan ti ekomonia.[11][12] ni Batista ket kanungpalan a naikkat idi Enero 1959 babaen ti Hulio 26 a tignay, ken ti maysa a baro nga administrasion ket naipatakder babaen ni Fidel Castro, a babaen idi 1965 ket nagbalin a ti maysa a partido nga estado babaen ti napaungar a ti Partido Komunista ti Kuba, nga agturturay pay laeng iti tatta nga aldaw.
Ti Kuba ket pagtaengan ti sumurok a 11 a riwriw a tattao ken isu daytoy ti kaaduan ti populasion nga isla a pagilian idiay Karibe, ken isu pay ti kadakkelan babaen ti kalawa ti lugar. Dagiti tattao, kultura, ken dagiti tinawtawid ket nakaala manipud kadagiti nadumaduma a nagtaudan, a kas kadagiti aborihinal a Taíno ken Ciboney a tattao, ti panawen iti Espaniol a kolonialismo, ti pinakayammo iti Aprikano a tagtagabu ken ti kinaasidegna iti Estados unidos.
Ti Kuba ket addaan ti 99.8% a bilang dagiti makabasa ken makasurat,[3][13] ti nababa a bilang dagiti panakatay ti maladaga ngem dagiti dadduma a naparang-ay a pagilian,[14] ken ti natimbengan a panagnamnama ti biag iti 77.64.[3] Idi 2006, ti Kubá ket isu laeng ti agmaymaysa a pagilian a nakasabat ti WWF a panagilawlawag iti nasaranay a panagrangrang-ay; nga addaan ti maysa a ekolohikal a tugot iti basbassit ngem 1.8 hektarea tunggal maysa a tao ken maysa a Pagsurotan ti Panagrangrang-ay ti Nagtagitaon iti sumurok a 0.8 para iti 2007.[15]


text:
Biag ni Ilokano
ADDA dagiti panagadal nga insaysayangkat dagiti iskolar a namagdidilig kadagiti nagduduma a puli nga agindeg iti Tanap ti Cagayan.
Ania dagiti imet ti tunggal bunggoy a nasasayaat a kababalin? Ania met dagiti saan?
Kangrunaan a rumrummuar kadagiti panangsukisok ti nalatak a pangaw-awag dagiti dadduma a puli kadagiti Ilokano a kas “kuripot” wenno “kirmet.”
Ikalkalintegan met dagiti Ilokano a saanda a nakirmet no di ket nasalimetmet. Nga agbusbosda laeng kadagiti napateg a bambanag. A saanda a naimut ta dagdagus met nga ukarkarenda ti sigsiglotanda no la ketdi kasapulan. A ti kinasalimetmetda, namunganay iti kinakurapay ti daga ken klima ti lugar a sigud a nagnanaedanda iti Amianan a Laud ti Luzon. Intugotda daytoy a galadda iti Tanap ti Cagayan.
Saanna met ketdi a kayat a sawen a saan nga imet dagiti dadduma a puli daytoy a galad dagiti Ilokano ngem nalatlatak daytoy a kababalin kadagiti Ilokano.
Dagitoy ti rimmuar a nasayaat a galad dagiti Ilokano no maidiligda kadagiti dadduma a puli iti Tanap ti Cagayan: kinaanus, kinaalibtak, kinagaget, kinapinget, kinamannakaawat, kinamanakem, kinasingpet, ken kinasaririt wenno kinalaing.
Adu pay dagiti nangdakamat kadagiti panagsukisokda a napudno wenno saan a naulbod, mapagtalkan, natured, managraem, naannad, mannakigayyem, manangisagut, naasi ken naannad ni Ilokano. Agtrabaho pay a siuulimek.
Tapno masalakniban ti salun-atna, managdaldalus pay ni Ilokano ken pilienna dagiti ipaunegna a taraon.
Kinapudnona, ar-aramatenen dagiti Ilokano ti konsepto ti “Pinggang Pinoy” a mangikaadu iti natnateng ken bungbunga iti panganan sakbay nga inlunglungalong ti Departamento ti Salun-at daytoy.
Nupay kasta, kas pasingkedan dagiti panagadal, adda met dagiti negatibo a galad dagiti Ilokano. Uy-uyawen met ketdi dagiti nataengan dagitoy a negatibo a galad a no dadduma, ibirbirakakda kadagiti mismo nga addaan iti kastoy a galad. Aw-awaganda dagiti kakastoy a galad a kas kinakuneng ti panagpampanunot.
Aw-awaganda pay dagiti kakastoy a tattao iti dambel wenno dagmel a naadaw iti balikas nga Ingles a “dumbbell.” Iti literal a kaipapanan, umel wenno “dumb” ti addaan iti negatibo a galad ken saanna pay a mangngeg dagiti nasayaat a pakdaar ti “bell” wenno kampana.
Mairaman kadagitoy negatibo a galad ti kinamannangimon, kinaunget wenno kinatangsit.
Adda met dagiti Ilokano a nasadut, natakrot, nalastog, naulbod, salawasaw, naagum, napangas, ken naapal. Konkondenaren dagiti nataengan dagitoy a galad.
Kagura pay dagiti Ilokano ti nabuntog, darasudos, managbaybay-a ken mangliliput wenno nagulib. Kas pangipakita iti kinasingpet, saan nga ayonan dagiti Ilokano dagiti aramid a mangipakita iti kinaderrep, kinagarampang, kinagarawigaw, ken kinasulpeng.
Napateg ti ipapaay dagiti positibo a tagipatgen iti panangsaranget dagiti Ilokano kadagiti karit ti biag.
Rumbeng unay a taginayonen dagitoy a kas pagsakduan ti puli iti bileg tapno agbiagda a siraragsak iti sadino man a pakaipalladawanna.—O


text:
Patatas
Ti patatas ket maysa a naalmidon, a rutongrutongan a maapit manipud ti tinawena Solanum tuberosum ti Solanaceae a pamilia (naam-ammuan pay a kas ti linong ti rabii). Ti lubong ket mabalin a mangitudo ti daytoy a mula a kas ti makan a rutongrutongan. Idiay rehion ti Andes, addad dagiti mataltalon nga asideg a makaikabagian a sebbangan ti patatas. Dagiti patatas ket naipayamammo ti ruar ti rehion ti Andes idi masakbayan ti uppat a siglo, ken daytoy ket nagbalinen a naipangpangruna a paset a panaglutluto ti sangalubongan. Daytoy ti maikapat a kadakkelan a maapapit a makan iti lubong, kalpasan ti pagay, trigo ken mais.[1] Ti nabayag a panagipenpen ti patatas ket makasapul ti naipangpangruna a panagtaripatu iti nalaiis a kamalig.[2]
Paammo[urnosen | urnosen ti taudan]
- ^ "Internasional a Tawen ti Patatas 2008 – Ti patatas" (PDF). Makan ken Agrikultural nga Organisasion ti Nagkaykaysa a Pagpagilian. 2009. Naala idi 26 Oktubre 2011.
- ^ Panagipenpen ti Patatas, pateg ti Panagpreserba: Kohli, Pawanexh (2009). "Panagipenpen ti Patatas ken pateg ti Panagpreserba: Dagiti batayan" (PDF). Crosstree Techno-visors.
Dagiti akinruar a silpo[urnosen | urnosen ti taudan]
Midia a mainaig iti Patatas iti Wikimedia Commons
Midia a mainaig iti Patatas iti Wikimedia Commons
Midia a mainaig iti Dagiti patatas iti Wikimedia Commons